
	परिचय : कृतज्ञताको आवश्यकता

	Introduction:  The Need for Gratitude

	कुरा वा काममा जे–जे गर्छौ, सबै कुरा उहाँद्वारा नै परमेश्वर पितालाई धन्यवाद चढ़ाउँदै प्रभु येशूको नाउँमा गर । ( कलस्सी ३:१७  ) 

	 

	प्रेरित पावलका यी शब्दहरू अधिकांश ख्रीष्टियन विश्वासीहरूका लागि परिचित छन्, तैपनि, कहिलेकाहीँ तिनीहरूमा ध्यान केन्द्रित गर्छौं भने , हामी तिनलाई राम्रोसँग बुझ्दछौ र हामी सबै शायद अझ बढी कृतज्ञ बन्न र आफ्नो जीवनमा धन्यवाद अझ गहिरोसँग व्यक्त गर्न सक्थ्यौं । हामीमध्ये धेरैजसो नयाँ आशिष् प्राप्त गर्दा विशेषगरी यदि ती “महत्वपूर्ण” छन् भने हामी आभार महसुस गर्छौं र धन्यवाद व्यक्त गर्छौं, तर पावलले भन्न खोजेको यस स्तरको कृतज्ञता परमेश्वरले हाम्रो जीवनमा चाहनुभएको कुरा हामी छुटाउन समेत सक्छौ  ।

	ध्यान दिनुहोस् कि पावलले “केही प्राप्त गर्दा मात्र धन्यवाद देऊ” भनेका छैनन्, तर “जे गरे पनि धन्यवाद देऊ” भनेका छन । अर्को शब्दमा भन्नुपर्दा, उहाँले हामीलाई कृतज्ञता हाम्रो जीवनका प्रत्येक पक्षको हिस्सा बनाउन सिकाउनुहुन्छ  हामीले धन्यवाद दिनुलाई बाँच्ने, सास फेर्ने, खाने, बोल्ने कुरासँग जोडेर हाम्रो जीवनको अभिन्न अंश बनाउनुपर्छ ।

	यो पुस्तक यिनै विषयहरूबारे हो । यदि तपाईंले धन्यवादभावको अवधारणामा गम्भीर र केन्द्रित विचार गरेको छैन भने, यो पुस्तकले तपाईंलाई कृतज्ञतालाई अझ गहिरो रूपमा अनुभव गर्न र व्यक्त गर्न मदत गर्ने उद्देश्य राख्छ । यसमा अरूप्रति कृतज्ञता विकास गर्नुका साथै मुख्य रूपमा, निस्सन्देह, परमेश्वरप्रति कृतज्ञता व्यक्त गर्न सिकाइन्छ; तर यी कुरा हासिल गर्नका लागि हामीले सर्वप्रथम मानव स्वभावमा देखिने धन्यवादी भावनाको अभावलाई चिन्नु आवश्यक छ ।

	 

	अकृतज्ञतालाई परिवर्तन गर्नु

	अकृतज्ञतालाई प्रायः सबैभन्दा कम पहिचान गरिने तर सबैभन्दा सामान्य पाप हो भन्ने बुझाई कहिलेकाही हामी पाउँछौ ।  यो भनाइमा ठूलो सत्य हुन पनि  सक्छ करिब १५० वर्षअघि, राष्ट्रपति अब्राहम लिंकनले संयुक्त राज्य अमेरिकाका जनताको अवस्थालाई संक्षेपमा यसरी वर्णन गरेका थिए : हामी स्वर्गका उत्कृष्ट आशिषहरूको प्राप्तकर्ता भएका छौं । यी धेरै वर्षहरूमा हामी शान्ति र समृद्धिमा सुरक्षित रह्यौं । हामी संख्या, सम्पत्ति, र शक्तिमा अन्य कुनै पनि राष्ट्रले बढ्न नसकेको गतिमा वृद्धि भएका छौं; तर हामीले परमेश्वरलाई बिर्सियौं ! हामीले त्यो कृपालु हातलाई बिर्सियौं, जसले हामीलाई शान्तिमा सुरक्षित राख्यो, बढायो, धनी बनायो, र बलियो बनायो; र हामीले हाम्रो हृदयको छलपूर्ण घमण्डमा यो भ्रम पालेका छौं कि यी सबै आशिषहरू हाम्रो आफ्नै उत्कृष्ट बुद्धि र सद्गुणका कारण उत्पन्न भएका हुन् ।

	निश्चय नै, कृतघ्नताले मानव इतिहासलाई भरिएको छ, र यो बारम्बार परमेश्वरको वचनभरि भत्र्सना गरिएको छ । ख्रीष्टले दसजना कुष्ठरोगीहरूलाई निको पार्नुभएको प्रसिद्ध कथालाई मात्र हेर्नपर्छ, जसमा ती दसजनामध्ये केवल एकजनाले मात्र फर्केर उहाँलाई धन्यवाद दियो (लूका १७:११–१९) । हामी त्यो कथा पढेर सोँच्न सक्छौँ कि ख्रीष्ट यस कृतघ्नताबाट अचम्मित हुनुभयो, तर सम्भवतः उहाँले यो तथ्य औंल्याएर पाठ सिकाउन खोज्नुभएको थियो कि सहायता पाउने—यहाँसम्म कि चमत्कारी रूपमा निको पारिने-दसजनामध्ये मात्र एकजनाले कृतज्ञता व्यक्त गर्छ ।

	यो समझ प्रेषित पावलको लेखनहरूमा स्पष्ट देखिन्छ । समयलाई फर्केर हेर्दा, पावलले मानिसहरूको बारेमा यस्तो लेखेः “किनकि परमेश्वरलाई चिनेर पनि तिनीहरूले परमेश्वरलाई दिनुपर्ने महिमा दिएनन्, न त धन्यवाद नै चढ़ाए, तर तिनीहरू आफ्ना विचारमा बेकम्मा भए, र तिनीहरूको मूर्ख मन अझ अँध्यारो भयो ”(रोमी १:२१), र भविष्यतिर हेर्दा, उनले भविष्यवाणी गरे कि अवस्था अझै बिग्रँदै जानेछ । आफ्नो सहकर्मी तिमोथीलाई लेख्दै, पौलले जोड दिए कि यस्तो समय आउनेछ जबः “मानिसहरू आफैलाई मात्र माया गर्ने, रुपियाँपैसाको मोह गर्ने, घमण्डी, हठी, अरूको बदनाम गर्ने, आमा–बुबाको आज्ञापालन नगर्ने, बैगुनी र अपवित्र, स्वाभाविक प्रेमरहितका, खुशी पार्न नसकिने, अरूको बदख्वाइँ गर्ने, दुराचारी, क्रूर, असल कुरालाई घृणा गर्ने,स्वाभाविक प्रेमरहितका, खुशी पार्न नसकिने, अरूको बदख्वाइँ गर्ने, दुराचारी, क्रूर, असल कुरालाई घृणा गर्ने,विश्वासघाती, उत्ताउला, अहङ्कारले फुलेका, परमेश्वरलाई भन्दा सुख–विलासलाई प्रेम गर्ने,भक्तिको भेषचाहिँ लिने, तर त्यसको शक्तिलाई इन्कार गर्ने हुनेछन” (२ तिमोथी ३:२) ।

	हामीले हाम्रो वरपर हेर्नेबित्तिकै पावलले वर्णन गरेको युगमा हामी बाँचिरहेका छौँ भन्ने देख्न सक्छौं । तर, हामी वरपरको संसार परिवर्तन गर्न नसक्न सक्छौं भने पनि, व्यक्तिगत रूपमा कृतज्ञताको महत्वलाई अझ राम्रोसँग बुझ्न र यसलाई पूर्ण रूपमा हाम्रो जीवनको अभिन्न अंग बनाउन सक्छौं ।

	 

	धन्यवादी भई जिउन सिक्नु

	आभारलाई “व्यक्तिले प्राप्त गर्ने कुनै पनि वस्तु, चाहे त्यो मूर्त होस् वा अमूर्त, त्यसप्रति व्यक्त गरिएको कृतज्ञताको भावना” भनेर परिभाषित गरिएको छ (हार्वर्ड मेडिकल स्कूल हेल्थ न्यूजलेटर) । जबकि बाइबलले हामीलाई देखाउँछ कि परमेश्वरले हरेक व्यक्तिलाई यस्तो कृतज्ञता व्यक्त गर्ने क्षमता दिनुभएको छ, आधुनिक मनोविज्ञानले देखाउँछ कि आभार स्वाभाविक रूपमा उत्पन्न हुने गुण होइन – यो सिक्नुपर्ने व्यवहार हो । हामीले हिँड्न, बोल्न, पौडी खेल्न, गाडी चलाउन वा जीवनका अन्य धेरै कुराहरू जस्तै आभार प्रकट गर्न पनि सिक्नुपर्छ । हामीले अरूको उदाहरणबाट, निर्देशनद्वारा, र हामीले प्राप्त गरेको कुरा वास्तवमा के हो भन्नेमा केन्द्रित भएर धन्यवाद दिन सिक्छौं  ।

	तर साँचो कृतज्ञता केवल कहिलेकाहीँ कुनै आशिषबाट विशेष रूपमा प्रभावित हुँदा अनुभव गर्ने र व्यक्त गर्ने धन्यवाद मात्र होइन । हामीले कृतज्ञतालाई एक निरन्तर र स्थायी सोचको रूपमा विकास गर्न सिक्नुपर्छ, जसलाई हामी “कृतज्ञताको प्रतिबिम्ब” भन्न सक्दछौं । यसका लागि हाम्रो तर्फबाट प्रेरणा र अभ्यास दुवै आवश्यक छन् ।

	प्रेरणाका लागि, हामीले कृतज्ञता हाम्रो लागि र अरूका लागि किन राम्रो विचार हो भन्ने धेरै कारणहरू बुझ्न आवश्यक छ – यही कारणले गर्दा यो पुस्तकले सर्वप्रथम हाम्रो जीवनमा कृतज्ञताले सिर्जना गर्ने केही शारीरिक लाभहरूलाई हेरछेउ गर्छ । यसको अर्थ यो होइन कि हामीले कृतज्ञता विकास गर्नका लागि कुनै प्रकारको “प्रतिफल” पाउनुपर्छ, तर कृतज्ञता कसरी कार्य गर्दछ भन्ने कुरा राम्ररी बुझ्दा, हामी यसलाई हाम्रो जीवनमा र हाम्रा सन्तानको जीवनमा प्राथमिकता दिनका लागि राम्रो कारणहरू देख्न सक्छौं ।

	त्यसपछि, हामीले किन कृतज्ञताको भावनालाई विकास गर्नुपर्छ भन्ने केही आत्मिक कारणहरू हेर्नेछौं, र ती कारणहरूलाई नजिकबाट अध्ययन गर्छौं । त्यसपछि, हाम्रो जीवनमा कृतज्ञता बढाउने विशेष उपायहरू खोज्छौं – जसले हामीलाई सबैथोक प्रदान गर्नुभएको छ र जसले हामीलाई धन्यवादमा जीउन बोलाउनु भएको छ, उहाँलाई सम्मान दिनका लागि ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	१.कृतज्ञता तपाईको लागी असल हुन्छ

	Gratitude Is Good for You

	 

	“जब मैले मेरा आशिषहरू गन्न थालेँ, मेरो सम्पूर्ण जीवन परिवर्तन भयो ।” - विली नेल्सन

	“कृतज्ञताको मनोवृत्ति" किन यति महत्वपूर्ण छ ? वास्तवमा, यसको धेरै कारणहरू छन्, यस अध्यायमा हामी ती भौतिक पक्षहरूलाई विचार गर्नेछौं जसले प्रत्यक्ष रूपमा हाम्रो जीवनलाई असर गर्न सक्छ ।

	सबैभन्दा आधारभूत तहमा, कृतज्ञता हाम्रो लागि असल  हुन्छ । मनोवैज्ञानिक, चिकित्सकहरू, र अन्य अनुसन्धानकर्ताहरूले यस्तो प्रमाण फेला पारेका छन् जसले प्रबल रूपमा देखाउँछ कि जसले आफ्नो जीवनमा कृतज्ञता प्रकट गर्छन्, तिनीहरू बढी खुशी हुने, राम्रो स्वास्थ्यको आनन्द उठाउने, र अरूभन्दा बढी बाँच्ने सम्भावना राख्छन् । यी सबै स्पष्ट रूपमा हाम्रो जीवनमा कृतज्ञतालाई समावेश गर्न उत्तम कारणहरू हुन्, त्यसैले हामीसँग उपलब्ध प्रमाणहरूलाई विचार गरौं ।

	 

	कृतज्ञताको शारीरिक लाभहरू

	स्पष्ट रूपमा, आफ्नो जीवनमा कृतज्ञता अनुभव गर्ने र देखाउने व्यक्तिहरूले धेरै महत्वपूर्ण शारीरिक स्वास्थ्य लाभ प्राप्त गर्छन् । धेरै अध्ययनहरूले देखाएका छन् कि व्यक्तिको कृतज्ञताको स्तरले उनको निद्राको गुणस्तर र अवधि भविष्यवाणी गर्न सक्छ – हामी जति धेरै आभारी हुन्छौं, त्यति नै राम्रो निद्रा लाग्छ (यदि कुनै अन्य आधारभूत समस्याहरूले हाम्रो निद्रा ढाँचालाई असर गरेको छैन भने) । उदाहरणका लागि, Applied PsychologyM Health and Well–Being मा २०११ मा प्रकाशित एक अध्ययनका अनुसार, जसले सुत्नुअघि केही मिनेट बिताएर सो दिनका लागि कृतज्ञता व्यक्त गर्दै कुराहरू लेखे, उनीहरूको निद्रा अझ राम्रो र लामो भएको पाइयो । हाम्रो लागि, राम्रो निद्राले हाम्रो शारीरिक जीवनका लगभग सबै पक्षहरूलाई असर गर्छ ।

	सायद यसको निद्रा र आराममा पार्ने प्रभावको कारणले, कृतज्ञताले धेरै मानिसहरूको प्रदर्शन र उत्पादकता सुधार गरेको देखिएको छ । एउटा अध्ययनले देखायो कि धन्यवादी बानी भएका उच्च विद्यालयका विद्यार्थीहरूले कम कृतज्ञ विद्यार्थीहरूको तुलनामा उच्च ग्रेड, राम्रो सामाजिक एकीकरण, र जीवनप्रति बढी सन्तुष्टि प्राप्त गरेका थिए । २०१४ मा जर्नल अफ एप्लाइड स्पोर्ट साइकोलोजीमा प्रकाशित भएको अर्को अध्ययनले कृतज्ञताले खेलाडीहरूको आत्म-सम्मान वृद्धि गराएको र त्यसले उनीहरूको उत्कृष्ट प्रदर्शनसँग सम्बन्धित रहेको देखायो ।कृतज्ञता कार्यस्थलमा पनि हामीलाई मद्दत गर्न सक्छ । धेरै अध्ययनहरूले देखाएका छन् कि आफ्नो कामप्रति कृतज्ञ भएका कर्मचारीहरू प्रायः कडा मेहनत गर्न र गैर-कृतज्ञ व्यक्तिहरूको तुलनामा बढी उत्पादन गर्न प्रेरित महसुस गर्छन् । त्यसको परिणामस्वरूप, कृतज्ञ कर्मचारीहरू प्रायः आफ्नो करियरमा सफल हुन्छन्, जुन उनीहरू कृतज्ञ नभएको अवस्थामा सम्भव नहुन सक्छ !

	कृतज्ञताले निश्चित रूपमा समग्र शारीरिक स्वास्थ्यमा सकारात्मक प्रभाव पार्न सक्छ । पर्सनालिटी एण्ड इन्डिभिजुअल डिफ्रेन्सेस नामक पत्रिकामा सन् २०१२ मा प्रकाशित भएको एक अध्ययन अनुसार, कृतज्ञ मानिसहरूले कम दुखाइ र पीडा अनुभव गर्छन् र आफूलाई अरू मानिसहरूभन्दा स्वस्थ महसुस गर्छन् । यो तथ्यको परिणामस्वरूप, कृतज्ञ व्यक्तिहरू प्रायः नियमित रूपमा व्यायाम गर्छन् र नियमित स्वास्थ्य जाँचमा जाने सम्भावना बढी हुन्छ – यी दुवै तत्वहरूले लामो आयुमा योगदान पुर्‍याउँछन् । एक लेखकले भनेझैं, “यदि कृतज्ञता औषधि भएको भए, डाक्टरहरूले यसलाई अनिवार्य रूपमा सिफारिस गर्ने थिए !”

	कम्तीमा एक अध्ययनले देखाएको छ कि कृतज्ञ व्यक्तिहरूले अरूसँग बढी सकारात्मक तरिकाले अन्तरक्रिया गर्ने सम्भावना हुन्छ – यहाँसम्म कि जब अरूहरूले तिनीहरूप्रति दयालु व्यवहार गर्दैनन् ।  केन्टकी विश्वविद्यालयमा सन् २०१२ मा गरिएको एक अध्ययनले देखायो कि आभारीपनको मापनमा उच्च स्कोर गर्ने सहभागीहरूमा अरूहरूको प्रति बढी संवेदनशीलता र सहानुभूति देखियो र जब उनीहरूलाई कसैद्वारा चोट पुर्‍याइयो भने पनि प्रतिशोध लिन कम सम्भावना थियो ।

	कृतज्ञताको यी फाइदाहरूले स्पष्ट रूपमा हाम्रो सम्बन्धमा ठूलो प्रभाव पार्छ । एक अनुसन्धानले देखायो कि आफ्ना साझेदारहरुप्रति कृतज्ञता व्यक्त गर्ने व्यक्तिहरू उनीहरूप्रति अझ सकारात्मक महसुस गर्छन् र आफ्नो सम्बन्धमा खुशी रहन्छन् ।  धन्यवाद दिने व्यक्तिहरूलाई कम धन्यवाद दिने व्यक्तिहरूको तुलनामा सम्बन्धमा भएका समस्याहरूको बारेमा छलफल गर्न सहज लाग्ने पनि पाइएको छ । साथै, लामो समयसम्मको वैवाहिक स्थायित्व र खुशीमा योगदान गर्ने सबैभन्दा महत्वपूर्ण तत्वहरूमा कृतज्ञता पनि एक हो ।

	 

	कृतज्ञताका मनोवैज्ञानिक फाइदाहरू

	केही शारीरिक लाभहरू जसलाई हामीले कृतज्ञताको भावका सन्दर्भमा हेर्यौं, तिनीहरूले हाम्रो मानसिक स्वास्थ्यलाई पनि प्रभाव पार्छन्, तर कृतज्ञताको भावका धेरै अन्य फाइदाहरू पनि छन् जसले हाम्रो मानसिक अवस्था र कल्याणलाई सकारात्मक रूपमा प्रभाव पार्छ ।

	धेरै वर्षसम्म गरिएको अनुसन्धानले देखाएको छ कि कृतज्ञताले तनाव मात्र घटाउँदैन, यसले मानसिक लचिलोपन र आघातबाट निको हुने क्षमतालाई पनि वृद्धि गर्दछ । यस क्षेत्रका अध्ययनहरूको केही रोचक निष्कर्षहरू मध्ये, सन् २००६ मा बिहेभियर रिसर्च एन्ड थेरापी जर्नलमा प्रकाशित एक अध्ययनले देखाएको थियो कि उच्च स्तरको कृतज्ञता भएका युद्धका पूर्वसैनिकहरूले कम मात्रामा पोस्ट–ट्रामाटिक स्ट्रेस डिसअर्डर (एत्क्म्) अनुभव गरे । त्यसैगरी, सन् २००३ मा जर्नल अफ पर्सनालिटी एन्ड सोसल साइकोलजी मा प्रकाशित अर्को अध्ययनले देखाएको थियो कि ११ सेप्टेम्बरको आतंकवादी आक्रमणमा व्यक्तिगत रूपमा पीडित भएका वा आफ्ना प्रियजन गुमाएका व्यक्तिहरूको लागि कृतज्ञता मनोवैज्ञानिक लचिलोपनको एक प्रमुख कारक थियो ।

	दैनिक जीवनको स्तरमा, कृतज्ञताले जीवनमा उत्पन्न हुने साना समस्याहरूको सामना गर्न मद्दत गर्छ र चिन्ताको भावना उल्लेखनीय रूपमा कम गर्न सक्छ। महत्वपूर्ण कुरा के छ भने, कृतज्ञताले डाहा र अस्वस्थ प्रतिस्पर्धादेखि निराशा र डिप्रेसनसम्मका धेरै नकारात्मक भावनाहरूलाई कम गर्ने पाइएको छ। संक्षेपमा भन्नुपर्दा, कृतज्ञताले प्रायः हामीलाई मनको शान्ति दिन्छ।

	कृतज्ञताले हाम्रो नैतिकतामा र अन्ततः हामी कस्तो प्रकारको व्यक्ति बन्छौं भन्ने कुरामा पनि असर पार्छ । लेखक र प्रसारक डेनिस प्रागरले लेखेका छन् : धेरै तरीकामा, कृतज्ञता सबै राम्रो चरित्र गुणहरू मध्ये सबैभन्दा महत्त्वपूर्ण गुण हो । यो खुशी र भलाइ दुवैका लागि सबैभन्दा अनिवार्य गुण हो । कृतज्ञता बिना न त कोही खुशी व्यक्ति बन्न सक्छ, न त असल व्यक्ति । जति कम कृतज्ञता हुन्छ, त्यति नै आफूलाई पीडितको रूपमा हेर्ने प्रवृत्ति बढ्छ; र आफूलाई वा आफ्नो समूहलाई पीडितको रूपमा परिभाषित गर्नु भन्दा खराब व्यक्ति वा खराब समूह उत्पन्न गर्ने अर्को कुरा केही हुँदैन। पीडितहरूले, आफूलाई चोट पुगेको महसुस गरेपछि, प्राय : अरूलाई चोट पुर्‍याउने अनुमति पाएको ठान्छन् । खुशीको कुरा गर्दा, तपाईंले चिनेको सबै व्यक्तिहरूलाई विचार गर्नुहोस्, तपाईंले कृतघ्न र खुशी भएको एउटा पनि नाम लिन सक्नुहुन्न । यी दुई एक–अर्काका लागि पूर्णतया विपरीत हुन् । (डेनिस प्रेगरद्वारा लिखित 'द रेशनल बाइबल’, वासिङ्टन, डीसी, २०१८ बाट) ।

	धेरै हदसम्म खुसी कृतज्ञताको प्रमुख उपउत्पादन हो । पुरानो भनाइ, “सधैं खुसी हुनेहरू सधैं कृतज्ञ हुँदैनन्, तर सधैं कृतज्ञ हुनेहरू प्रायः खुसी नै हुन्छन” मा धेरै सत्यता छ । यदि यो अतिशयोक्तिपूर्ण लाग्छ भने, हामीले बुझ्नुपर्छ कि यो अनुसन्धानद्वारा पुष्टि भएको तथ्य हो । हार्वर्ड मेडिकल स्कूलको वेबसाइटमा प्रकाशित “गिभिङ थ्याङ्क्‌स क्यान मेक यु ह्यापियर” शीर्षकको सानो लेखले जोड दिएको छ कि व्यापक मनोविज्ञान अनुसन्धानमा कृतज्ञता प्रबल र लगातार ठूलो खुसीसँग सम्बन्धित रहेको देखिएको छ ।

	पक्कै पनि, यदि साँचो कृतज्ञता हाम्रो जीवनको हिस्सा भइसकेको छ भने, हामीलाई कृतज्ञताले ल्याउने कुनै पनि भौतिक वा मानसिक “फाइदाहरू” अथवा लाभहरू आवश्यक छैनन् ताकि कृतज्ञ हुन प्रेरित गरियोस्। तर यी तथ्यहरूलाई जान्नाले आफैँमा कृतज्ञताको परमेश्वरद्वारा दिइएको क्षमताका लागि धन्यवाद दिन मद्दत गर्न सक्छ। यसबाहेक, परमेश्वरले हामीलाई जुन जीवनशैलीमा बोलाउनुभएको छ, त्यसलाई अनुसरण गर्दा सकारात्मक भौतिक कारणहरू पनि छन् भन्ने कुरा थाहा पाउँदा हाम्रो विश्वास अझ बलियो बन्न सक्छ – र परमेश्वरले हामीलाई कृतज्ञताको जीवनमा बोलाउनुभएको छ, जुन कुरा हामीले अर्को अध्यायमा देख्नेछौं 

	 

	 

	 

	२.कृतज्ञता परमेश्वरको इच्छा हो ।

	Gratitude Is God’s Will

	भजनसंग्रह ५०:२३ धन्यवाद बलि चढ़ाउनेले नै मेरो महिमा गर्दछ,र त्यसले मार्ग सुधार्छ, यसरी म त्यसलाई परमेश्वरको मुक्ति देखाउनेछु ।”

	 

	धेरै भौतिक कारणहरू भन्दा माथि – कृतज्ञता हाम्रो लागि असल हुनुको साथै, परमेश्वरको वचनले स्पष्ट रूपमा देखाउँछ कि कृतज्ञता हाम्रो जीवनको लागि परमेश्वरको इच्छा हो । धेरै पवित्रशास्त्रहरूले देखाउँछन् कि धन्यवादी हुनु मात्र बाइबलमा प्रोत्साहित गरिएको छैन, तर यसलाई आज्ञाको रुपमा पनि दिइएको छ ।

	यस सत्यको कारणहरू हामी पछि यस अध्यायमा हेर्नेछौं । तर पहिले, हामी संक्षेपमा कृतज्ञताको भावनालाई आत्मिक आवश्यकताका रूपमा स्पष्ट प्रमाणसँग हेर्न सक्छौं । कृतज्ञता यस्तो कुरा हो जसलाई बाइबलका लेखकहरूले प्रत्यक्ष वा अप्रत्यक्ष रूपमा निरन्तर रूपमा प्रोत्साहित गर्छन्, र यो हामीले पुरानो र नयाँ नियम दुवैमा देख्न सक्छौं ।

	 

	पुरानो करारमा कृतज्ञता

	पहिले पुरानो नियमतिर हेर्दा, धन्यवाद व्यक्त गर्नुपर्ने निर्देशनका धेरै उदाहरणहरू हामी भजनसंग्रह पुस्तकमा देख्न सक्छौँ । उदाहरणका लागि, भजनसंग्रह १३६ को सुरुवातमा नै “परमप्रभुलाई धन्यवाद देऊ” भन्ने उदघोष गरिएको छ, र यो आज्ञा सम्पूर्ण भजनभरि धेरै पटक दोहोर्याइएको छ, जसले धन्यवादसहित नै अन्त्य गर्दछ ।

	तर दाऊद र भजनहरूको समयभन्दा धेरै पहिले, प्राचीन इस्राएललाई धन्यवाद दिन र हौसला प्रदान गर्न मार्गदर्शन गरिएको थियो । हामीलाई भनिएको छ कि “परमप्रभुका सन्दूकको सामुन्ने सेवा गर्न, उहाँलाई अन्तर्बिन्ती र धन्यवाद चढ़ाउन र परमप्रभु इस्राएलका परमेश्वरको प्रशंसा र स्तुति गर्न दाऊदले कुनै–कुनै लेवीलाई नियुक्त गरे ।” (१ इतिहास १६:४), र निश्चित व्यक्तिहरूलाई राष्ट्रको कृतज्ञता व्यक्त गर्ने पूर्णकालीन जिम्मेवारी दिइएको थियोः “ तिनीहरूसँगै हेमान र यदूतून र नाउँ–नाउँ गरी चुनिएका मानिसहरू परमप्रभुलाई धन्यवाद चढ़ाउन खटाइए, “किनभने उहाँको प्रेम सदासर्वदै रहिरहन्छ ” (१ इतिहास १६:४१) ।  इस्राएलको इतिहासमा पछि पनि हामी त्यही परिस्थिति देख्छौंः “लेवीहरूः येशूअ, बिन्नूई, कादमीएल, शरेबियाह, यहूदा र मत्तन्याह। मत्तन्याह आफ्ना सहयोगीहरूसँग धन्यवादका भजनहरूका जिम्मावाल थिए ” (नहेम्याह १२:८) ।

	यस आधिकारीक रुपमा धन्यवाद दिने कार्यलाई अझ सशक्त पार्ने काम यो थियो कि व्यक्तिगत इस्राएलीहरूलाई पनि परमेश्वरलाई धन्यवाद चढाउन “धन्यवादको भेटि” भन्ने भेटि चढाउन प्रोत्साहित गरिएको थियो (लेवी ७:१२–१५, आदि) । मानिसहरूलाई आफ्ना धन्यवादका भेटिहरू चढाउँदा केही लचिलोपन दिइएको भए पनि, यस्ता बलिहरू चढाइनु पर्छ र सही तरिकाले चढाइनु पर्छ भन्ने कुरा निम्न आज्ञाले स्पष्ट गर्दछः “तिमीहरूले परमप्रभुको निम्ति धन्यवाद बलि चढ़ाउँदा त्यो ग्रहणयोग्य हुने गरी चढ़ाओ” (लेवी २२:२९) ।

	 

	 

	 

	नयाँ करारमा कृतज्ञता

	 

	जब हामी नयाँ नियमतिर फर्कन्छौं, हामी पाउँछौं कि धन्यवाद दिने बानी येशूको निश्चित रूपमा थियो । हामीले यो मात्र खाना को लागी धन्यवाद दिनुमा (मत्ती १४:१९, १५:३६, २६:२६–२७, आदि) नभई उहाँका अन्य प्रार्थनाहरूमा पनि धन्यवाद समावेश भएको उदाहरणहरू देख्छौं । उदाहरणका लागि, लूकाको सुसमाचारमा हामी एउटा यस्तो प्रार्थना पाउँछौं जुन लगभग पूर्ण रूपमा कृतज्ञताको अभिव्यक्तिमा आधारित छ ।

	त्यही बेला येशू पवित्र आत्मामा उल्लसित हुनुभयो, र भन्नुभयो, “हे पिता, स्वर्ग र पृथ्वीका परमप्रभु, म तपाईंमा धन्यवाद चढ़ाउँछु, किनकि तपाईंले यी कुरा बुद्धिमान् र समझदारबाट गुप्त राखेर बालकहरूलाई प्रकट गर्नुभयो । किनकि, पिता, तपाईंलाई यही असल लाग्यो ( लूका १०:२१) ।

	येशूले धन्यवादको प्रार्थना गर्नुभएको अर्को स्पष्ट उदाहरण यूहन्नाको सुसमाचारमा भेटिन्छ, जहाँ उहाँले लाजरको पुनरुत्थानपछि भन्नुभएको कुरा उल्लेख गरिएको छः

	“ तिनीहरूले ढुङ्गो हटाए । अनि येशूले मास्तिर नजर उठाएर भन्नुभयो, “हे पिता, म तपाईंलाई धन्यवाद दिन्छु, किनकि तपाईंले मेरो बिन्ती सुन्नुभयो ।मलाई थाहा छ, कि तपाईंले मेरो बिन्ती सधैँ सुन्नुहुन्छ । तर यहाँ उभिएका भीड़को खातिर मैले यो भनेको हुँ, ताकि तपाईंले मलाई पठाउनुभएको हो भनी तिनीहरूले विश्वास गरून् ” (यूहन्ना ११:४१–४२) ।

	येशूले आफ्ना चेलाहरूलाई दिनुभएको नमुना प्रार्थना रूपरेखा (मत्ती ६:९–१३ र लूका ११:२–४) मा धन्यवादका विशेष शब्दहरू समावेश छैनन् भन्ने कुरा सत्य हो । तर, यस प्रार्थना मार्गदर्शन दिइएको सन्दर्भले धन्यवाद नसमेटिएको देखिने कुनै पनि कारणलाई निःसन्देह स्पष्ट गर्छ ।

	जब हामी ध्यानपूर्वक हेर्छौं, मत्तीको वर्णनमा प्रार्थनालाई यी शब्दहरूबाट परिचय दिइएको देख्छौंः “यसकारण तिनीहरूजस्ता नहोओ । किनभने तिमीहरूले उहाँसँग माग्नभन्दा अघिबाटै तिमीहरूलाई कुन–कुन कुराको खाँचो छ, सो तिमीहरूका पिता जान्नुहुन्छ” (मत्ती ६:८) । लूकाको वर्णनमा पनि सन्दर्भ स्पष्ट रूपमा ती चीजहरूको हो, जसको लागि हामीले माग्नुपर्छ । त्यस सुसमाचारमा, येशूले आफ्नो प्रार्थनाको रुपरेखा प्रस्तुत गरेपछि भन्नु भएको छः “अनि उहाँले तिनीहरूलाई भन्नुभयो, “मानिलेओ, तिमीहरूमध्ये कसैको एक जना मित्र छ । तिनी मध्यरातमा उनीकहाँ गएर भन्दछन्, ‘मित्र, मलाई तीन वटा रोटी पैँचो देऊ । किनकि मेरा एक जना साथी यात्राबाट मकहाँ आएका छन्, र तिनलाई खान दिन मसँग केही छैन ।’“उनले भित्रबाट जवाफ दिएर भन्छन्, ‘मलाई नझिँज्याऊ । ढोका अब बन्द भइसकेको छ, र मेरा केटाकेटीहरू मसँग ओछ्यानमा छन्। म उठेर तपाईंलाई केही दिन सक्दिनँ ।’ म तिमीहरूलाई भन्दछु, मित्रताको नाताले उनले उठेर तिनलाई केही नदेलान्, तर तिनले खुरन्धार मागिरहेकाले उठेर उनले खाँचो परे जति तिनलाई दिनेछन् ।” (लूका ११:५–८), र उहाँले आफ्नो कुरालाई संक्षेपमा यस्तो भन्नुहुन्छः “माग, अनि तिमीलाई दिइनेछ …किनभने जो कोही माग्छ, उसले पाउँछ ” (लूका ११:९–१०) ।

	यस सन्दर्भमा, प्रभुको प्रार्थनाको जोड प्रार्थनाको प्रत्येक पक्षलाई समेट्नु होइन, तर केवल हामीले माग्नुपर्ने महत्वपूर्ण कुराहरू उल्लेख गर्नु हो भन्ने देख्न सकिन्छ । त्यसैले, हामी अनुमान गर्न सक्छौं कि येशूको आफ्नै उदाहरण जान्दा, उहाँका चेलाहरूले आफ्ना गुरुले दिनुभएको प्रार्थनाको रूपरेखामा रहेका प्रत्येक अनुरोध धन्यवादसहित गर्ने बुझ्ने थिए – पहिले नै उक्त क्षेत्रमा प्राप्त भएको सहयोगका लागि धन्यवाद दिँदै र परमेश्वरको निरन्तर सहयोग प्राप्त हुने विश्वासका साथ प्रार्थना गर्ने थिए ।

	यो दृष्टिकोण विशेष गरी प्रेरित पावलको लेखनमा स्पष्ट देखिन्छ, जसले हामीलाई भन्नुहुन्छः “ कुनै कुरामा चिन्तित नहोओ, तर हरेक कुरामा प्रार्थना र निवेदनद्वारा धन्यवादसहित तिमीहरूका बिन्ती परमेश्वरमा जाहेर होऊन्,” (फिलिप्पी ४:६) । पावलले प्रार्थनासँगै धन्यवाद दिनु पर्ने आवश्यकतालाई स्पष्ट रूपमा देखे जुन सिद्धान्तलाई उहाँले यसरी बल दिनुभयो कि हाम्रो प्रार्थनाको भावनाले “सधैं र प्रत्येक कुरामा धन्यवाद दिने” हुनुपर्छ (एफिसि ५:१०) ।

	गहिरो रूपमा अनुभूत गरिएको कृतज्ञता येशू र उहाँका प्रेरितहरूले प्रायः व्यक्त गर्नुभएको थियो – जसले हामीलाई पनि अनुकरण गर्नुपर्ने उदाहरण छोडेको छ ।

	 

	कृतज्ञताको आत्मा

	आत्मिक रूपमा धन्यवाद दिनु यति महत्त्वपूर्ण किन छ त ? पहिलो र मुख्य रूपमा, जब हामी परमेश्वरलाई कृतज्ञता व्यक्त गर्छौं, हामी उहाँलाई प्रत्येक असल र उत्तम कुराका सृष्टिकर्ता तथा प्रदायकका रूपमा विनम्रतापूर्वक स्वीकार गर्छौं । प्रेरित याकूबले लेखेझैँः “हरेक असल दान र हरेक सिद्ध वरदान स्वर्गबाट हो, यो वरदान ज्योतिका पिताबाट आउँछ । बदली रहने छायाजस्तो उहाँमा कुनै हेरफेर हुँदैन” (याकूब १:१७) ।

	जब हामी धन्यवाद दिने भावना राख्छौँ र त्यसलाई सोही समझदारीसहित व्यक्त गर्छौँ, तब हाम्रो ध्यान आफू र आफ्ना परिस्थितिबाट हटेर परमेश्वरतर्फ जान्छ । यस अर्थमा, धन्यवाद दिनु प्रार्थनाको एक महत्वपूर्ण अंश हो, किनभने यसले हामीलाई पुनः सही मार्गमा ल्याउँछ, हामीलाई नम्र बनाउँछ, र हामीलाई परमेश्वरलाई सही दृष्टिकोणबाट हेर्न सहायता गर्छ—उहाँ नै हाम्रा सम्पूर्ण आशीर्वादहरूको सृष्टिकर्ता र प्रदायक हुनुहुन्छ । यी सबै कारणले गर्दा, हाम्रो धन्यवाद दिनु नै परमेश्वरलाई उहाँ योग्य सम्मान दिनु हो (भजन ५०:२३) ।

	हामी सधैं यसरी सोच्दैनौं होला, तर धन्यवाद वास्तवमै स्तुतिको एक हिस्सा हो : जब हामी परमेश्वरलाई धन्यवाद दिन्छौं, हामी उहाँको उचित रूपमा स्तुति गर्छौं । धन्यवाद र स्तुतिबीचको यो सम्बन्ध देखाउने बाइबलका धेरै पदहरू हामी पाउन सक्छौं । पुरानो करारका विभिन्न पुस्तकहरूबाट यी केही उदाहरणहरू हेर्नुहोस ।

	 

	उहाँको भवनका द्वारहरूभित्र धन्यवादसाथ पस, र प्रशंसा गर्दै उहाँको मन्दिरमा प्रवेश गर । उहाँलाई धन्यवाद चढ़ाओ, र उहाँका नाउँको प्रशंसा गर । (भजनसंग्रह १००:४)

	 

	अब हे हाम्रा परमेश्वर, हामी तपाईंलाई धन्यवाद दिन्छौं, र तपाईंको महिमित नाउँको प्रशंसा गर्दछौं । (१ इतिहास २९:१३)

	 

	तुरही बजाउनेहरू र गीत गाउनेहरूले परमप्रभुको प्रशंसा र धन्यवादको निम्ति एक सोर गरी आवाज निकाले । अनि तुरही, झ्याली र अरू बाजाहरूसित परमप्रभुको प्रशंसा गर्नलाई तिनीहरूले यसो भनेर गीतको आवाज निकालेः “उहाँ असल हुनुहुन्छ, किनकि उहाँको प्रेम सदासर्वदै रहिरहन्छ।” तब परमप्रभुको मन्दिर बादलले भरियो । (२ इतिहास ५:१३)

	 

	तिनीहरूले स्तुति गर्दै र परमप्रभुलाई धन्यवाद दिँदै यसो भनेर गाए, उहाँ असल हुनुहुन्छ, उहाँको करुणा इस्राएलमाथि सदासर्वदै रहिरहन्छ ।” अनि परमप्रभुका भवनको जग बसालिएको कारण सबै मानिसहरूले ठूलो सोरले परमप्रभुको स्तुति गरे । (एज्रा ३:११)

	 

	किनकि उहिले नै दाऊद र आसापको पालोमा गवैयाहरू परमेश्वरको प्रशंसा र धन्यवादका भजनका निम्ति निर्देशकहरू भएका थिए । (नहेमिया १२:४६)

	कृतज्ञता र प्रशंसाबीचको यो प्रत्यक्ष सम्बन्ध अचम्मको कुरा होइन, किनभने हिब्रु शब्द “तोदा” (धन्यवाद) वास्तवमा “यादा” (प्रशंसा गर्नु) शब्दबाट व्युत्पन्न भएको हो ।

	 

	परमेश्वरले किन आभार ब्यक्त गर्ने कार्यलाई प्रोत्साहित गर्नुहुन्छ 

	एक साँचो आभारको भावना हामीलाई ईश्वरलाई जस्तो छन् त्यस्तै देख्न, हामीलाई उहाँको आवश्यकता स्विकार्न, हाम्रो जीवनमा उहाँको इच्छालाई स्वीकार गर्न, र उहाँको आरधना ठीकसँग गर्न मद्दत पुर्याउँछ । वास्तवमा, नयाँ करारमा हिब्रुको पत्रमा लेखक भन्छन्, “ यसकारण हल्लाउन नसकिने राज्य पाएकोमा हामी कृतज्ञ होऔं। त्यसैले हामी भक्ति र भयसाथ परमेश्वरलाई ग्रहणयोग्य हुने आराधना चढ़ाऔं” (हिब्रु १२:२८) । सम्भवत बाइबलको अर्को कुनै पदले यस सत्यलाई राम्रोसँग संक्षेपमा प्रस्तुत गर्दैन कि आभारले हामीलाई ठीकसँग परमेश्वरको आरधना गर्न मद्दत गर्दछ । जसरी भजनको पुस्तकले हामीलाई यस अध्यायको साथमा लिएको  पदमा भनेको छः “ धन्यवाद बलि चढ़ाउनेले नै मेरो महिमा गर्दछ, र त्यसले मार्ग सुधार्छ, यसरी म त्यसलाई परमेश्वरको मुक्ति देखाउनेछु” (भजन ५०:२३) ।

	तर अन्ततः, धन्यवाद दिनुको सबैभन्दा ठूलो कारण भनेको कृतज्ञता हामीलाई परमेश्वरजस्तो बनाउँछ भन्ने कुरा हो । यदि तपाईंले कहिल्यै परमेश्वरलाई कृतज्ञता व्यक्त गर्ने विचार गर्नु भएको छैन भने, हिब्रुहरूको पुस्तकका लेखकले के भन्छन् भने हेर्नुहोस “परमेश्वर अन्यायी हुनुहुन्न, र तिमीहरूका काम र उहाँको खातिर सन्तहरूका सेवामा तिमीहरूले देखाएको प्रेम उहाँले भुल्नुहुन्न। तिमीहरू अझै पनि त्यस्तै सेवा गरिराखेका छौ” (हिब्रु ६:१०) । यद्यपि यसमा “कृतज्ञता” शब्द प्रयोग गरिएको छैन, यस पदले स्पष्ट रूपमा देखाउँछ कि हाम्रा स्वर्गीय पिता आफ्ना सेवकहरूको कदर नगर्नु अन्याय मान्नुहुन्छ, र उहाँ तिनीहरूलाई पुरस्कृत गरेर कृतज्ञता व्यक्त गर्नुहुनेछ ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	३.कृतज्ञता विकास गर्न सकिन्छ ।

	Gratitude Can Be Developed

	 

	“कृतज्ञता परमेश्वरले हामीलाई दिनुभएको त्यो उपहार हो, जसले हामीलाई उहाँका अन्य सबै उपहारहरूद्वारा आशीषित हुन सक्षम बनाउँछ, जसरी हाम्रो स्वाद ग्रन्थिले हामीलाई भोजनको उपहारको आनन्द लिन सक्षम बनाउँछ ।” – जोन ओर्टबर्ग

	एक पटक जब हामी बुझ्छौं कि हाम्रो कृतज्ञताको लागि अत्यन्त शक्तिशाली भौतिक र आत्मिक कारणहरू छन् र हामीले हाम्रो जीवनमा यो गुण विकास गर्न बोलाइएको छ, तब हामीले आफैंलाई सोध्नुपर्ने स्पष्ट प्रश्न हुन्छ, “हामी कसरी अझ बढी धन्यवाद दिने व्यक्ति बन्न सक्छौं ? ” यो अध्यायले त्यस प्रश्नको उत्तर खोज्ने यात्राको सुरुवात गर्छ ।

	सबैभन्दा पहिले हामीले यो बुझ्नुपर्छ कि धन्यवाद दिने बानी विकास गर्न सकिन्छ अनि कृतज्ञताको भावना बढाउन सकिन्छ । यस सन्दर्भमा सुरुको उद्धरणले व्यक्त गरेको कुरा विचार गर्न लायक छ । यद्यपि जोन ओर्टबर्गले कृतज्ञता र हाम्रो शारीरिक स्वाद ग्रन्थिहरू बीचको उपमालाई थप विस्तार गरेनन्, यो एक यस्तो तुलना हो जसलाई लाभदायी रूपमा अन्वेषण गर्न सकिन्छ, किनभने हामी हाम्रो स्वाद बोधलाई विकास गर्न सक्ने जस्तै कृतज्ञताको भावनालाई पनि विकास गर्न सक्छौं ।

	 

	 

	 

	स्वाद ग्रन्थि र धन्यवादज्ञापन

	यस विषयमा एक क्षण सोच्नुहोस् । हाम्रो स्वाद ग्रन्थिहरू, जसमा स्वाद ग्रहण गर्ने कोषहरू हुन्छन्, जसले हामीले खानेकुरा र पेय पदार्थहरूबाट आनन्द अनुभव गर्न अनुमति दिन्छ, ती डिजाइन र योजना गर्ने अद्भुत कार्यहरु हुन् । सामान्यतया, हामीले ती साना संवेदकहरूको धेरै ध्यान दिँदैनौँ, तर स्वाद ग्रन्थि बिना खानेकुरा खानु भनेको सबैभन्दा स्वादिष्ट भोजनको स्वादको अनुभव पनि काठको धूलो वा प्याकेटमा भएको चिप्स चपाएको स्वाद अनुभव भन्दा फरक हुदैन  ।

	औसत मानव जिब्रोमा हजारौँ स्वाद अनुभव गर्ने कोषहरू हुन्छन्, र अधिकांश व्यक्तिहरूलाई यसको थाहा नहुन सक्छ, तर यी कोषहरू मुखको सफ्ट प्यालेट, माथिल्लो घाँटी (इसोफेगस), गालाको भित्री भागहरू, र घाँटीको पछाडिको भागमा पनि पाइन्छन् ।

	केही मानिसहरू स्वाद चाख्ने असाधारण क्षमतासहित प्राकृतिक रूपमा धन्य भएका हुन्छन्, जसको जिब्रोमा अरूभन्दा बढी संख्यामा स्वाद ग्रन्थिहरू हुन्छन्। यस्ता मानिसहरू – जो जनसंख्याको केवल करिब २० प्रतिशत मात्र हुन्छन् विज्ञानमा “सुपरटेस्टर ˝ (supertasters) भनेर चिनिन्छन् । अधिकांश मानिसहरू (करिब ६० प्रतिशत जनसंख्या) मा स्वाद ग्रन्थिहरूको औसत संख्या हुन्छ, तर अर्को २० प्रतिशत जनसंख्या “नन–टेस्टर˝ (non–tasters) को रूपमा परिचित छन्, जसमा औसतभन्दा कम स्वाद ग्रन्थिहरू हुन्छन् ।

	हामीसँग जतिसुकै स्वाद ग्रन्थीहरू (taste buds) भए पनि, यो एक तथ्य हो कि जोसुकैले “स्वाद थाहा नपाउने ब्यक्तिहरु” (non–tasters) ले समेत  धेरै प्रकारका स्वादहरू पहिचान गर्ने क्षमतालाई वृद्धि गर्न सक्छ । हाम्रो स्वाद बुझ्ने क्षमताको विकास गर्ने यही कारणले गर्दा केही व्यक्ति उत्कृष्ट भोजन र मदिराका पारखी (connoisseurs) बन्न सक्छन् । जसले यस्तो प्रशिक्षण लिन्छन्, तिनीहरूले हजारौं स्वादका सूक्ष्म भिन्नतालाई छुट्याउने क्षमता विकास गर्छन्, जसले गर्दा तिनीहरू स्वादहरूको अझ गहिरो मूल्यांकन गर्न र तिनको अधिक आनन्द लिन सक्षम हुन्छन् ।

	हाम्रो कृतज्ञताको भावना र प्रशंसा पनि यसैगरी विकसित हुन्छ । परमेश्वरले हामीलाई धन्यवाद व्यक्त गर्ने क्षमता दिनुभएको छ, तर यसको संवर्धन हाम्रो जिम्मेवारी हो । यदि हामीले प्राप्त आशीर्वादहरूलाई सचेत रूपले महसुस नगर्ने हो भने, ती कुराहरूबाट साँचो आनन्द लिन असम्भव छ ।

	तर जसले आफ्नो जीवनमा कृतज्ञताको विकास गर्न सिक्छन्, तिनीहरूले आफूलाई प्रदान गरिएका वरदानहरूबाट असाधारण रूपमा लाभ उठाउँछन् र गहिरो आनन्द अनुभूति गर्छन् । केही व्यक्ति प्राकृतिक रूपमा अरूभन्दा बढी आभार व्यक्त गर्ने (super appreciators) देखिन सक्छन्, तर सत्य यो हो कि हामी सबैले प्रशंसा गर्ने यो क्षमता अभिवृद्धि गर्न सक्छौं । जस्तो कि हामीले अघिल्लो अध्यायमा देख्यौं, बाइबलका दर्जनौं पदहरूले हामीलाई कृतज्ञ जीवन जिउन प्रेरित गर्छन् ।

	प्रेरित पावलले लेखेका यी शक्ति सम्पन्न शब्दहरू : “ सधैँ सबै कुराका निम्ति हाम्रा प्रभु येशूको नाउँमा परमेश्वर पितालाई धन्यवाद चढ़ाओ ।” (एफिसी ५:२०) केवल विशेष रूपमा कृतज्ञ मानिसहरूको जीवनको विशेषता मात्र होइन,यो एक महान लक्ष्य हो, जसतर्फ हामी सबैले अघि बढ्नुपर्छ ।

	हामी सबै उत्कृष्ट पेय पदार्थ वा खानाका पारखी नहुन सक्छौं, तर “हरेक असल दान र हरेक सिद्ध वरदान स्वर्गबाट हो, यो वरदान ज्योतिका पिताबाट आउँछ । बदली रहने छायाजस्तो उहाँमा कुनै हेरफेर हुँदैन”  (याकूब १:१७) । परमेश्वरले हामीलाई आनन्द प्राप्त गर्न, उहाँका आशीर्वादहरूको गहिरो अनुभूति गर्न, र उहाँको महिमा गर्न आमन्त्रण गर्नुहुन्छ । उहाँले हामीलाई प्रेरित मात्र गर्नुभएको छैन, तर हाम्रो आफ्नै उच्चतम आनन्दका लागि र उहाँको स्तुति (Praise) का लागि अनि उहाँका वरदानहरूको सच्चा पारखी बन्न आज्ञा पनि दिनुभएको छ ।  

	 

	हाम्रा आशिषहरूको गणना

	हामी आफ्नो जीवनमा भएका असल कुराहरूको कदर गर्दै कृतज्ञताको भावलाई कसरी सशक्त बनाउन सक्छौँ ? यसको सुरुवात, निःसन्देह, हामीले प्राप्त गरेका आशिषहरू पहिचान गर्नबाट हुन्छ । धेरै मानिसहरू “हाम्रा आशिषहरू गन्ने” कुरा गर्छन्, तर वास्तवमा ती आशिषहरू देख्न थालेपछि, सधैँको जस्तो साधारण गणना मात्र होइन, एक वास्तविक मूल्याङ्कन आवश्यक हुन्छ ।

	हाम्रो मानव स्वभाव यहाँ र अहिले भएका कुराहरूमा मात्र केन्द्रित हुने प्रवृत्तिसँगै आउँछ । तर जब हामी विगतमा फर्केर हेर्छौं र परमेश्वरले समयक्रममा प्रदान गर्नुभएको कृपा र आशिषहरूलाई मनन गर्छौं, तब ती केवल संख्यामा सीमित नरही गहिरो अर्थ बोकेको अनुभूति हुन्छ ।

	 

	कृपाका यी प्रमाणहरू हाम्रो दैनिक जीवनका सामान्य ठानिएका कुराहरूमा पनि देखिन्छन् । उदाहरणका लागि, यदि हामी तीन सातासम्म नियमित रूपमा दिनको तीनपटक भोजन गर्न सक्षम छौँ भने, हामी संसारका सबैभन्दा धनी १५% मानिसहरूमध्ये पर्छौं भन्ने तथ्य हामीले कहिल्यै सोच्न सक्छौं ? तर जब यी तीन छाक भोजनलाई जीवनभरका दिनहरूसँग गुणा गर्छौं, तब मात्र हामीले पाएको अनगिन्ती आशिषहरूको सही महत्त्व बुझ्न सक्छौं ।

	यही कुरा अन्य धेरै पक्षहरूमा पनि लागू हुन्छ। हामी डाक्टर वा दन्त चिकित्सककहाँ जाने समय मिलाउन गुनासो गर्छौं, तर संसारका धेरै मानिसहरूले त यस्तो सेवा जीवनभरमा बिरलै मात्र प्राप्त गर्छन् – यदि पाउने अवसर पाए भने । यदि हामीसँग स्थिर रोजगारी छ भने, हाम्रो तलब पाउने दिनहरूको संख्या ती बेरोजगार वा काम गर्न अक्षम मानिसहरूसँग तुलना गर्दा अविश्वसनीय रूपमा धेरै हुन्छ ।

	त्यसो भए, के हामी आफ्नो जीवनलाई साँच्चै एउटा उपहारको रूपमा हेर्छौं? वा साना–तिना कृपाहरूलाई बेवास्ता गर्दै बिताइरहेका छौँ ? कृतज्ञता केवल हामीसँग भएका कुराहरूको लागि मात्र होइन, हामीसँग नभएका समस्याहरूको अभावलाई पनि स्वीकार्दै धन्यवाद दिनु हो । हामी सबैसँग केही समस्या अवश्य छन्, तर थुप्रै समस्याहरूबाट बच्न पाएको तथ्यलाई हामीले कृतज्ञताको सूचीमा समावेश गर्नुपर्छ ।

	यथार्थमा, हाम्रो जीवनमा अनगिन्ती आशिषहरू छन् । गणनाका लागि क्याल्कुलेटर निकाल्नै पर्दैन, तर यदि हामी साँच्चै गन्न थाल्ने हो भने, यसको लागि क्याल्कुलेटरको आवश्यकता पक्कै पर्छ । राजा दाऊदले भजनसंग्रहको पुस्तकको २१:६ मा  यसरी भनेका छन “साँच्चै तपाईंले उनलाई अनन्तको आशिष् दिनुहुन्छ, अनि आफ्नो उपस्थितिको आनन्दले उनलाई हर्षित बनाउनुहुन्छ ।”

	 

	कदरको विकास

	हाम्रा आशिषहरू पहिचान गर्न सिकेपछि, कृतज्ञता विकास गर्ने दोस्रो चरण तिनको उचित कदर गर्न सिक्नु हो । यसको लागि, हामीले सामान्यतया ध्यान नदिएका वा उपेक्षा गरेका कुराहरूलाई विशेष रूपमा अवलोकन गर्नुपर्ने हुन्छ ।

	यस परिप्रेक्ष्यमा स्वाद ग्राही (taste buds) को दृष्टान्त पुनः लागू हुन्छ । जसरी खानाका विविध स्वाद र गुणहरूलाई गहिराइपूर्वक अध्ययन गर्ने व्यक्तिले ती विशेषताहरूको वास्तविकता बुझ्न प्रयास गर्छ, त्यसैगरी जब हामीले प्राप्त गरेका वरदानहरूलाई गम्भीरतापूर्वक विचार गर्न थाल्छौं, तब तिनको वास्तविक मूल्य चिन्न, तिनका लागि धन्यवाद दिन, र तिनलाई परमेश्वरको कृपा स्वरूप स्वीकार गर्न सहज हुन्छ। ध्यान केन्द्रित गर्ने क्षमता समयसँगै सुधार गर्न सकिन्छ। निम्न उपायहरूले हामीले प्राप्त गरेका उपहारहरूको महत्त्व अझ स्पष्ट रूपमा बुझ्न मद्दत पुर्‍याउँछन ।

	 

	१.वरदानहरूबारे सोच्न समय निकाल्नुहोस् ।

	प्रतिदिन केही मिनेट आफ्ना वरदानहरूबारे सोच्न समय छुट्याउनु कदर गर्नका लागि महत्त्वपूर्ण अभ्यास हो। कुनै पनि कार्यलाई नियमित बनाउन समय तालिका आवश्यक पर्छ । यसैगरी, कृतज्ञताको बानी बसाल्न पनि एक निश्चित समय तोक्नु लाभदायक हुन्छ । भजन संहिताका लेखक लेख्छन्, “ तपाईंका धार्मिक नियमहरूका खातिर मध्यरातमा तपाईंमा धन्यवाद चढ़ाउन उठ्छु ” (भजन ११९:६२) । हामीलाई मध्यरात उपयुक्त नलाग्न सक्छ, तर आफूलाई अनुकूल समय निश्चित गर्नु उपयोगी हुनेछ ।

	 

	२. धन्यवादको सूची लेख्नुहोस् ।

	धन्यवादको सूची लेख्ने बानीले हामीलाई प्राप्त आशिषहरूको महत्व अझ गहिराइमा बुझ्न सहायता गर्छ । हरेक उपहारलाई लेख्न सम्भव नहुन सक्छ, तर पूर्ण अभिलेख राख्नु मुख्य कुरा होइन । लेख्ने र तिनबारे सोच्ने कार्य आफैंमा सचेतना अभिवृद्धि गर्ने प्रक्रिया हो, जसले गर्दा हामी झन् कृतज्ञ बन्न सक्छौं ।

	 

	३. तिनलाई नजिकबाट नियाल्नुहोस् ।

	जति बढी हामी कुनै उपहारको बारेमा सोच्दछौं, त्यति नै बढी हामीले त्यसको वास्तविक मूल्य बुझ्न सक्छौं । कतिपय अवस्थामा, हामीले ती उपहारका थप आयामहरू देख्न सक्छौं, जुन अन्यथा ध्यान नपुग्ने कुराहरू हुन् । वरदानहरूको गहिरो अध्ययनले हामीलाई जीवनमा तिनको अपरिहार्यता महसुस गराउँछ ।

	 

	 

	 

	४. कसैलाई तिनबारे भन्नुहोस् ।

	जीवनमा खुलेर कुराकानी गर्न सक्ने परिवारका सदस्यहरू, साथीभाइ वा जीवनसाथी भएमा, यो अभ्यास गर्न सहज हुन्छ । दैनिक जीवनका प्रत्येक स–साना घटनाहरू साझा गर्नु आवश्यक छैन, तर महत्वपूर्ण वरदानहरूको चर्चा गर्नु कदर व्यक्त गर्ने अर्को प्रभावकारी तरिका हो । यसले अरूलाई परमेश्वरको महानता बुझ्न सहायता गर्छ र उनीहरूलाई पनि कृतज्ञ हुन प्रेरित गर्न सक्छ । बाइबलले भन्छ, “कुनै अश्लील कुरा, मूर्ख बातचीत अथवा बेफाइदाको ठट्यौली नगर्नू, यी सुहाउने कुरा होइनन् । तर बरु धन्यवाद दिने काम होस”(एफिसी ५:४) 

	 

	५. तिनलाई अरूसँग बाँड्नुहोस् ।

	प्राप्त वरदानलाई आवश्यकतामा रहेका व्यक्तिहरूसँग बाँड्नु पनि कदरको एक अभिव्यक्ति हो । हरेक वरदान प्रत्यक्ष रूपमा बाँड्न सकिन्न, तर कतिपय कुराहरू अवश्य बाँड्न सकिन्छ—जस्तै आर्थिक स्रोतको केही अंश दान गरेर, समय दिएर, वा अन्य तरिकाले सहायता गरेर । यदि तपाईंले आफ्नो “धन्यवाद सूची” हेर्नुभयो भने, त्यहाँ निश्चित रूपमा केही यस्ता कुराहरू भेट्टाउनुहुनेछ, जुन अरूसँग साझा गर्न सकिन्छ । जब हामी कुनै वरदान बाँड्छौं, तब त्यसको कदर गर्न झन् सजिलो हुन्छ ।

	 

	६. तिनका लागि धन्यवाद दिनुहोस् ।

	प्रार्थनामा धन्यवाद दिने अभ्यास अनिवार्य हुनुपर्छ । प्रेरित पावलले लेखेका छन्, “सतर्क भएर धन्यवादसहित स्थिर भई प्रार्थनामा लागिरहो ।” (कलस्सी ४ः२) । कृतज्ञताको अभ्यासले हामीलाई वरदानहरूमा झन् बढी सचेत बनाउँछ ।

	 

	यी सरल उपायहरूको अभ्यासले कृतज्ञताको भावना यसरी विकास गर्न सक्छ कि वरदानहरू हरेक ठाउँमा स्पष्ट रूपमा देख्न सकिने हुन्छ । तर, पूर्ण रूपमा विकसित कृतज्ञता भनेको केवल वरदानहरू देख्नु र तिनको कदर गर्नु मात्र होइन । यसका गहिरा सत्यहरू बुझ्न हामी अर्को चरणमा प्रवेश गर्नेछौं ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	४.कृतज्ञता केवल एउटा भावना मात्र होइन ।

	Gratitude Is More than Just a Feeling

	 

	“तपाईंको जीवनमा आउने प्रत्येक असल कुराका लागि आभारी हुने बानी विकास गर्नुहोस् र सधैं धन्यवाद दिनुहोस् ।”– राल्फ वाल्डो इमर्सन

	 

	जब हामी हाम्रो जीवनमा कृतज्ञता अभिवृद्धि गर्ने प्रयास गर्छौं, तब हामीले त्यसलाई सीमित गर्ने तत्वहरूलाई पनि गहिरो रूपमा विचार गर्न आवश्यक छ । तीमध्ये सबैभन्दा सामान्य बाधा कृतज्ञतालाई केवल एक भावनाका रूपमा गलत रूपमा बुझ्नु हो । धेरै मानिसहरू कृतज्ञतालाई मात्र एउटा अनुभूति ठान्छन्, जुन कुनै वस्तु वा सुविधा प्राप्त गर्दा अनुभव गरिन्छ । तर, सत्य कृतज्ञता भावनाभन्दा निकै गहिरो र व्यापक हुन्छ ।

	यस अध्यायमा, हामी तीन महत्वपूर्ण कारणहरू विश्लेषण गर्नेछौं, जसले कृतज्ञतालाई केवल भावनाको दायरामा सीमित राख्ने सोचभन्दा पर जान आवश्यक छ भन्ने पुष्टि गर्छन् । साँचो कृतज्ञता केवल अस्थायी अनुभूति होइन, बरु जीवनशैली, दृष्टिकोण, र आस्थासँग गहिरो रूपमा जोडिएको गुण हो ।

	 

	 

	 

	भावनाहरू परिवर्तनशील हुन्छन्‌

	कृतज्ञतालाई केवल एउटा भावना मात्र ठान्नु हुँदैन, किनभने अन्ततः हाम्रा भावनाहरू सधैं विश्वास गर्न योग्य हुँदैनन् । येशूको दृष्टान्तमा देखाइएको फरिसी लाई सम्झनुहोस्, जसले यसरी प्रार्थना गर्योः “हे परमेश्वर, म तपाईंलाई धन्यवाद दिन्छु, म अरू मानिसहरूजस्तो धुताहा, अन्यायी, व्यभिचारी, अथवा यही कर उठाउनेजस्तो पनि छैन” (लूका १८:११) । फरिसीले आफूलाई कृतज्ञ ठान्यो, तर उसको कृतज्ञता आत्मसन्तुष्टि र गलत तुलनाबाट उत्पन्न भएको थियो ।

	हाम्रो सोचाइ सही भए तापनि, हामी भावनाहरूको प्रभावमा परेर भ्रमित हुन सक्छौँ । यदि हामी संसारका अत्यन्त गरिब मानिसहरू बस्ने कुनै स्थानमा जाँदैछौँ भने, हाम्रो मनमा गहिरो कृतज्ञता अनुभूत हुन सक्छ । तर यदि त्यसै दिन केही घण्टापछि कुनै धनाढ्य समुदायको भ्रमण गर्छौँ भने, हाम्रो आफ्नै जीवनप्रति असन्तोष जाग्न सक्छ । हाम्रो वरिपरिको अवस्था उस्तै रहे तापनि, हाम्रो भावनाहरू परिवर्तन भइसकेका हुन्छन् ।

	यदि हामी कृतज्ञतालाई केवल एक अनुभूति मात्र मान्छौँ भने, हामीले धन्यवाद दिन चाहने बेला मात्र कृतज्ञता प्रकट गर्नेछौँ । तर वास्तवमा, कृतज्ञ हुनुपर्ने धेरै पलहरू त्यस्ता हुनेछन्, जब हामी त्यसो गर्न भावनात्मक रूपमा इच्छुक हुने छैनौ । साँचो कृतज्ञता केवल भावनामा सीमित हुँदैन—यो हाम्रो हृदय र बुद्धिमा गहिरोसँग बास गर्छ, चाहे त्यहाँ भावनाको तरंग चलिरहेको होस् वा नहोस् । यही कारणले प्रेरित पावलले यसो भन्न सकेः“ किनभने जुनसुकै परिस्थितिमा भए पनि त्यसमा सन्तुष्ट रहन मैले सिकेको छु । कसरी होचिन र कसरी बढ्न म जान्दछु । परिपूर्णतामा होस् वा भोकप्यासमा होस्, प्रशस्ततामा होस् वा अभावमा होस्, सबै परिस्थितिमा सन्तुष्ट रहने रहस्य मैले सिकेको छु” (फिलिप्पी ४:११–१२) ।

	यहाँ सन्तुष्ट रहन’ भन्ने शब्दको अर्थ बाह्य परिस्थितिहरूबाट स्वतन्त्र रूपमा सन्तुष्ट रहनु हो । पावलका लागि यसको अर्थ थियो—आफूसँग जे छ त्यसप्रति कृतज्ञ हुनु, चाहे त्यो थोरै होस् वा प्रशस्त । यसै कारण उनले केही पदअघि नै फिलिप्पीका मण्डलीलाई सम्झाएका थिएः “कुनै कुरामा चिन्तित नहोओ, तर हरेक कुरामा प्रार्थना र निवेदनद्वारा धन्यवादसहित तिमीहरूका बिन्ती परमेश्वरमा जाहेर होऊन्,” (फिलिप्पी ४:६) ।

	यही कारणले पावलले “गुप्त रहस्य" सिकेको भनेका छन अर्थात् परिस्थितिजन्य अनुभूतिहरूको साटो, निरन्तर प्रशंसा र सन्तोषको मानसिकता (१ थेसलोनिकी ५:१८) ।

	भावनाहरू परिवर्तनशील हुन्छन् भन्ने सत्य बुझ्दा हामी यो सिक्न सक्छौँ कि जब हामीले विशेष रूपमा कृतज्ञ महसुस गरिरहेका हुँदैनौँ, त्यतिबेला पनि धन्यवाद दिन सकिन्छ । त्यसबेला व्यक्त गरिने धन्यवाद पनि त्यति नै साँचो र मूल्यवान हुनेछ, जति गहिरो भावनासहित व्यक्त गरिने धन्यवाद !

	 

	कृतज्ञता व्यक्त गर्नु आवश्यक छ

	हामी प्रायः एउटा विशिष्ट समस्याको शिकार हुन्छौँ—जब हामी “कृतज्ञ” महसुस गर्छौँ, तर त्यसलाई शब्दहरूमा व्यक्त गर्दैनौँ । वास्तविकता के हो भने, आभार महसुस गर्नु मात्र प्राप्त वरदानहरूबाट आनन्दित हुनु हो । अमेरिकी लेखक विलियम वार्डले यस विषयलाई प्रभावकारी रूपमा अभिव्यक्त गरेका छन “कृतज्ञता महसुस गर्नु तर त्यसलाई व्यक्त नगर्नु भनेको उपहार बेरेर पनि नदिएको जस्तै हो” ।

	मानव स्तरमा हेर्दा, धेरै अभिभावक र हजुरबुबा–हजुरआमाहरू दुःखी हुन्छन्, जब उनीहरूले आफ्ना सन्तान वा नाति–नातिनालाई दिएका उपहारहरू कहिल्यै स्वीकार वा धन्यवाद गरिन्न । सम्भवतः अरूभन्दा बढी, आमाबुबाहरू बिना कुनै अपेक्षा दिने गर्छन्, तर जब बालबालिकालाई आभार व्यक्त गर्न सिकाइँदैन (वा तिनीहरू आफैं सिक्दैनन), उनीहरूले केवल उपहार मात्र देख्छन्, त्यस उपहार पछाडिको प्रेम महसुस गर्न सक्दैनन् ।

	यही कुरा हाम्रो स्वर्गीय पितासँगको सम्बन्धमा पनि लागू हुन्छ । त्यसैले नै बाइबलले हामीलाई बारम्बार “कृतज्ञ महसुस गर“ भन्नुको सट्टा “धन्यवाद देऊ” भन्छ । कृतज्ञता पूर्ण हुनका लागि यो आन्तरिक भावनाबाट बाह्य अभिव्यक्तितर्फ जानुपर्छ । हामीले पहिले देखिसक्यौं कि बाइबलमा स्तुति र धन्यवाद कसरी एकअर्कासँग सम्बन्धित छन् र कसरी यी दुई हातमा हात मिलाएर जान्छन् ।

	त्यसैले, जब राजा दाऊदले लेखेः “हे परमप्रभु, मेरो पूरा हृदयले म तपाईंको प्रशंसा गर्नेछु। तपाईंका सबै आश्चर्यकर्महरूको वर्णन म गर्नेछु” (भजन ९:१), हामी देख्छौं कि धन्यवाद दिनु र परमेश्वरले हामीलाई गर्नु भएको कार्यको वर्णन गर्नु समानार्थक छन् । यही कारणले गर्दा हामी हाम्रो प्रार्थनाहरूमा धन्यवाद समावेश गर्छौं ।

	के तपाईंले कहिल्यै ध्यान दिनुभएको छ कि बाइबलले दानियलबारे के भन्छ ? ( इजकिएल १४:१४ अनुसार, सम्भवतः सबैभन्दा धर्मी व्यक्तिहरूमध्ये एक) : “दिनको तीन पटक उनले घुँडा टेकेर प्रार्थना गर्थे, र आफ्नो परमेश्वरलाई धन्यवाद दिन्थे” (दानियल ६:१०)। धर्मी दानियलका लागि, परमेश्वरलाई धन्यवाद दिनु प्रार्थनाको केन्द्रीय अंश थियो ।

	तर, परमेश्वरलाई स्तुति र धन्यवाद दिनु मात्र हाम्रो कृतज्ञता व्यक्त गर्नुको एकमात्र कारण होइन । जब हामी विश्वस्त रूपमा र नियमित रूपमा कृतज्ञता व्यक्त गर्छौं, तब हामी ती चीजहरूको लागि पनि कृतज्ञ हुन सिक्छौं जसको लागि हामी कुनै विशेष समयमा कृतज्ञ महसुस गर्दैनौं । जसरी सी. एस. लुइसको प्रसिद्ध कथन छ कि यदि हामी अरूको लागि माया महसुस गर्दैनौं भने पनि, यदि हामी मायाका कार्य गर्छौं भने, हामीमा त्यो प्रेम उत्पन्न हुन्छ – कृतज्ञतासँग पनि त्यही कुरा लागु हुन्छ। हामी धन्यवाद दिन्छौं, र धन्यवाद दिनु नै कृतज्ञताको अनुभूति जगाउने माध्यम बन्छ ।

	तर, हाम्रो कृतज्ञता व्यक्त गर्ने शब्दहरू वास्तविक हुनुपर्छ, चाहे ती भावनाहरूबाट प्रेरित होऊन् या नहोस्। जब हामी कुनै चीजको वास्तविक रूपमा कदर गर्दैनौं तर मात्र औपचारिक रूपमा धन्यवाद दिन्छौं भने, त्यो कृतज्ञ महसुस गरेर पनि व्यक्त नगर्नु जस्तै गलत हुन्छ! तर बुँदा स्पष्ट हुनुपर्छ – जसरी बालबालिकाले आभार व्यक्त गर्न सिक्नुपर्छ, त्यस्तै हामी वयस्कहरूले पनि विभिन्न परिस्थितिमा धन्यवाद व्यक्त गर्न सिक्नुपर्छ। धन्यवाद व्यक्त गर्दा नै हामी ती समयहरूमा कृतज्ञ हुन सिक्छौं ।

	 

	कार्यमा धन्यवाद

	कृतज्ञता केवल एक अनुभूत भावना भन्दा बढी हुनुपर्ने अर्को कारण पनि छ । पूर्ण रूपमा विकसित कृतज्ञता भनेको लागू गरिएको प्रशंसा हो – यो कार्यमा धन्यवाद हो । ख्रीष्टियन विद्वान र लेखक डब्लु. टी. पर्काइजरले लेखेझैंः “हाम्रो आशीर्वादबारे हामी के भन्छौं भन्ने कुरा होइन, तर हामी तिनीहरूलाई कसरी प्रयोग गर्छौं भन्ने कुरा नै हाम्रो वास्तविक धन्यवादको मापन हो ।”

	भन्ने गरिन्छ कि जो अत्यन्तै कृतज्ञ हुन्छन्, तिनीहरूले धेरै बाँडफाँड गर्छन्, र यसमा सत्यता हुन सक्छ । निश्चय नै, हामी जति बढी हाम्रो आशीर्वादहरूको बारेमा सचेत हुन्छौं, त्यति नै बढी तिनीहरू कति व्यापक छन् भन्ने अनुभव गर्छौं – र त्यसैले हामीसँग बाँड्नका लागि धेरै छ भन्ने अनुभूति हुन सक्छ ।

	बाइबलले स्पष्ट रूपमा देखाउँछ कि धन्यवाद र बाँडफाँड आपसमा सम्बन्धित छन् । प्रेरित पावलका लेखहरूले यो सम्बन्धलाई विभिन्न तरिकाले उजागर गर्छन् । हामी यो सम्बन्ध विशेष गरी उनले कोरिन्थका मण्डलीलाई लेखेका पत्रहरूमा देख्न सक्छौं – ती पत्रहरू जसलाई हामी “लागू गरिएको धन्यवादका पाठहरू” भन्न सक्छौं ।

	उदाहरणका लागि, पावलले कोरिन्थका मण्डलीलाई असल कार्यहरूका बारेमा के भन्छन् भन्ने कुरा हेर्नुहोस “यस सेवाको कामले सन्तहरूको अभाव पूरा हुन्छ । त्यति मात्र होइन, परमेश्वरप्रति धेरै धन्यवादका भावना उर्लेर आउँछन्‌” (२ कोरिन्थी ९:१२) । यहाँ हामी अरूको सेवा गर्दा उनीहरू परमेश्वरलाई धन्यवाद दिन्छन् भन्ने देख्छौं, तर पावलले हाम्रो कृतज्ञता हामीले गर्ने कामहरूमा पनि देखिनुपर्ने कुरा बताउँछन् – जसमा प्रभु भोजमा सहभागी हुनु पनि समावेश छ ।

	 

	“आशिष्‌का त्यो कचौरा जुनको निम्ति हामी आशिष् माग्छौं, के त्यो ख्रीष्टको रगतमा हुने सहभागिता होइन र? त्यो रोटी, जुन हामी भाँच्छौं, के त्यो ख्रीष्टको शरीरमा हुने सहभागिता होइन ?” (१ कोरिन्थी १०:१६) ।

	पावलले स्पष्ट रूपमा देखाउँछन् कि ख्रीष्टको बलिदानप्रति हाम्रो धन्यवाद र त्यो पवित्र संस्कारमा हाम्रो सहभागिता अलग हुन सक्दैन ।

	पावलले त धन्यवादलाई सार्वजनिक अभिव्यक्तिहरूसँग पनि जोड्नुपर्छ भन्ने कुरा देखाउँछन् । उनले यो कुरा विशेष गरी कोरिन्थका मण्डलीमा “अन्य भाषामा बोल्ने" मानिसहरूको सन्दर्भमा जोड दिएका छन् ।

	 

	भावनाहरूभन्दा पर जानु

	यी सबै तरिकाहरूमा हामी देख्न सक्छौं कि हामी केवल “अनुभूति” गरेको कृतज्ञताभन्दा पर जान सक्दछौं र जानु आवश्यक पनि छ । कृतज्ञता पूर्ण हुनका लागि, यो अक्सर भावनामा मात्र होइन, बरु गहिरो सोचमा आधारित हुनुपर्छ । हामीले हाम्रो कृतज्ञता व्यक्त गर्न पनि सिक्नुपर्छ, किनभने व्यक्त नगरिएको धन्यवाद वास्तवमा धन्यवाद नै होइन । अन्ततः, जब हामी हाम्रो धन्यवाद व्यक्त गर्ने कार्यद्वारा कृतज्ञतालाई पूर्ण बनाउँछौं, तब मात्र हाम्रो कृतज्ञता पूर्ण बन्छ ।

	यी सिद्धान्तहरू लागू गर्न सिक्दा, हामी झन् कृतज्ञ बन्दै जान्छौं, सबै वरदानहरूको परम स्रोतलाई अझ राम्रोसँग धन्यवाद दिन सिक्छौं (याकूब १:१७), र केवल धन्यवाद दिनुको सट्टा धन्यवादलाई जिउन सिक्छौं ।

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	५. कृतज्ञता केवल हामी मात्र होइन ।

	Gratitude Is about More than Just Us

	 

	किनभने यी सब तिमीहरूकै खातिर भएका हुन्, ताकि जसरी अनुग्रह धेरैभन्दा धेरै मानिसहरूमा फैलिँदैजान्छ, त्यसरी नै परमेश्वरका महिमाको निम्ति धन्यवाद दिने काम पनि बढ्दैजाओस् ।  (२ कोरिन्थी ४ः१५)

	 

	एक पटक हामीले यो सत्यलाई लागू गर्न सुरु गरेपछि कि कृतज्ञता विकास गर्न र वृद्धि गर्न सकिन्छ, हामी बाइबलको दृष्टिकोणबाट धन्यवादको गहिरो समझतर्फ अघि बढ्न सक्छौं ।

	मानवीय रूपमा, कृतज्ञतालाई प्रायः हामीले व्यक्तिगत रूपमा प्राप्त गरेको (वा बचाइएको) कुराप्रति हाम्रो प्रतिक्रिया भनेर सोच्न सजिलो हुन्छ, तर पूर्ण र परिपक्व कृतज्ञता हाम्रो आफ्नै जीवनको सीमामा मात्र रोकिँदैन ।

	निश्चित रूपमा, हामीले प्राप्त गरेका आशीर्वादहरूको मूल्यांकन गर्नु र तिनप्रति कृतज्ञता व्यक्त गर्नु सही र राम्रो हो, तर बाइबलको धन्यवाद त्यसभन्दा धेरै पर जान्छ । सायद यस सत्यलाई सबैभन्दा राम्रोसँग प्रेरित पावलको लेखनमा देख्न सकिन्छ ।

	 

	कृतज्ञताको प्रेरित

	नयाँ नियमका प्रेरितहरूको लेखनहरूको तुलना गर्दा, पावललाई नै कृतज्ञताको प्रेरित भन्न कुनै शंका रहँदैन। उनले “धन्यवाद” भन्ने शब्दका विभिन्न रूपहरू अन्य सबै नयाँ नियमका लेखकहरूको तुलनामा बढी प्रयोग गरेका छन् । उनका दुई पत्र (गलाती र तीतस) बाहेक, उनले लेखेका सबै पत्रहरूमा धन्यवाद दिने वा कृतज्ञताको गुणको उल्लेख पाइन्छ ।

	जहाँ कृतज्ञताको स्पष्ट रूपमा उल्लेख गरिएको छैन, त्यहाँ पनि उनको अभिव्यक्तिमा अप्रत्यक्ष रूपमा कृतज्ञताको भावना झल्किन्छ । जस्तै, उनले अनन्त जीवनको आशा (तीतस १:२), परमेश्वरको अनुग्रह र उद्धार (तीतस २:११), दया, प्रेम र कृपा (तीतस ३:४–६) जस्ता विषयहरूमा व्यक्त गरेका विचारमा कृतज्ञताको भाव स्पष्ट रूपमा प्रकट हुन्छ ।

	पावलका अधिकांश पत्रहरूमा कृतज्ञताको भावना प्रत्यक्ष रूपमा व्यक्त भएको देखिन्छ । प्राचीन समयमा पत्र लेख्ने परम्पराअनुसार लेखकहरूले आफ्ना देवताहरूलाई धन्यवाद दिने चलन थियो, तर पावलको कृतज्ञता यसभन्दा पृथक थियो । उनी केवल परमेश्वरलाई आफ्ना व्यक्तिगत आशीर्वादहरूका लागि धन्यवाद दिने मात्र नभई, जसलाई उनले पत्र लेखिरहेका थिए, तिनीहरूकै लागि पनि धन्यवाद दिन्थे ।

	 

	यसको केही उदाहरण उनका पत्रहरूमा प्रष्ट रूपमा पाइन्छन् ।

	 

	रोमका विश्वासिहरूलाई लेख्दै उनले भने :(रोमी १:८) त्यसैगरी, कलस्सीका विश्वासिहरूलाई उनले लेखेः “ सर्वप्रथम, म मेरा परमेश्वरलाई येशू ख्रीष्टद्वारा तिमीहरू सबैका निम्ति धन्यवाद चढ़ाउँछु, किनकि तिमीहरूका विश्वासको कुरा सारा संसारमा प्रचार भएको छ” ।

	“तिमीहरूका निम्ति प्रार्थना गर्दा हामी आफ्ना प्रभु येशू ख्रीष्टका पिता परमेश्वरलाई सधैँ धन्यवाद चढ़ाउँछौं,किनकि ख्रीष्ट येशूमा तिमीहरूका विश्वास र सबै सन्तहरूप्रति तिमीहरूका प्रेमको विषयमा हामीले सुनेका छौं,जुनचाहिँ तिमीहरूका निम्ति स्वर्गमा राखिएका आशाको कारणले नै हो । यस विषयमा तिमीहरूले अघि नै सत्यको वचन, अर्थात् सुसमाचारमा सुनेका छौ” । (कलस्सी १:३–५)

	 

	फिलिप्पीका विश्वासिहरूलाई उनले यसरी सम्बोधन गरेः

	“तिमीहरूप्रतिका मेरा सबै सम्झनामा म मेरा परमेश्वरलाई धन्यवाद दिन्छु । तिमीहरू सबैका लागि सधैँ मेरो प्रत्येक प्रार्थनामा म आनन्दसाथ प्रार्थना गर्दछु,कि प्रथम दिनदेखि अहिलेसम्म सुसमाचारमा तिमीहरूका सहभागिताको निम्ति म धन्यवादी छु” । (फिलिप्पी १:३–५)

	 

	एफिसीका विश्वासिहरूलाई लेख्दै उनले भनेः

	“ प्रभु येशूप्रति रहेको तिमीहरूको विश्वास र सबै सन्तहरूप्रति तिमीहरूका प्रेमको विषयमा मैले सुनेको कारणले नै,मेरो प्रार्थनामा तिमीहरूलाई सम्झना गर्दै तिमीहरूका निम्ति धन्यवाद दिन म थामिन्नँ” । (एफिसी १:१५–१६)

	 

	यदि हामी उनका पत्रहरू गहिराइमा अध्ययन गर्छौं भने, पावलको कृतज्ञता उनको व्यक्तिगत जीवनमा प्राप्त आशीर्वादहरू भन्दा अरूको जीवनमा परमेश्वरले प्रदान गरेका आशीर्वादहरू प्रति केन्द्रित देखिन्छ। यही असाधारण विशेषताले उनलाई “कृतज्ञताको प्रेरित“ बनाउँछ ।

	 

	अरूले प्राप्त गरेको कुराका लागि कृतज्ञता

	यो विचार गहिरो रूपमा विचारणीय छ । प्रेरित पावल केवल “कृतज्ञताको प्रेरित” मात्र होइन, उहाँ मुख्य रूपमा अरूका लागि धन्यवाद दिने प्रेरित पनि हुनुहुन्थ्यो । पावल अरूको प्रोत्साहन र सहयोगप्रति सदा कृतज्ञ हुनुहुन्थ्यो, जुन प्रेरितहरूको पुस्तकमा स्पष्ट रूपमा देखिन्छः “त्यहाँबाट हाम्रो आगमनको खबर सुनेर भाइहरू हामीलाई भेट्न अप्पियसको बजार र तीन–पाटी भन्ने ठाउँमा आएका थिए। यिनीहरूलाई देखेर पावलले परमेश्वरमा धन्यवाद चढ़ाए, र साहस पाए” (प्रेरित २८:१५) ।

	तर पावलले केवल आफ्नो लागि मात्र होइन, अरूले प्राप्त गरेका आशीर्वादका लागि पनि धन्यवाद दिनुहुन्थ्यो । उहाँका पत्रहरूमा यसको स्पष्ट झल्को पाइन्छ । उदाहरणका लागि, रोमको पत्रमा उहाँ लेख्नुहुन्छः “ तर परमेश्वरलाई धन्यवाद होस्, कि तिमीहरू, जो एक पल्ट पापका कमारा थियौ अब जुन शिक्षाको नमूनामा तिमीहरू सुम्पिएका थियौ, त्यो हृदयले पालन गर्ने भएका छौ” (रोमी ६:१७) ।

	 

	यस सिद्धान्तलाई बुझ्दा, हामी देख्छौँ कि पावलले लेख्नुभएको “सर्वप्रथम म आग्रह गर्दछु, कि सबै मानिसहरूका निम्ति नम्र–निवेदन, प्रार्थना र मध्यस्थ–बिन्ती र धन्यवाद चढ़ाइऊन्‌” (१ तिमोथी २:१) भन्ने कुराले उहाँको जीवनशैली नै प्रतिबिम्बित गर्छ । यसको अर्थ उहाँ केवल सबै मानिसहरूको अस्तित्वका लागि मात्र कृतज्ञ हुनुहुन्थेन, बरु हामीलाई सिकाउनुहुन्छ कि अरूका लागि प्रार्थना मात्र होइन, उनीहरूले प्राप्त गरेका आशीर्वादका लागि पनि धन्यवाद दिनुपर्छ ।

	अरूको तर्फबाट धन्यवाद दिनु पावलको जीवनको अभिन्न अंश थियो, र उहाँले अन्य ख्रीष्टियनहरूलाई पनि यही अभ्यास गर्न आवश्यक देख्नुहुन्थ्यो।  उहाँ लेख्नुहुन्छः “ तिमीहरूले पनि प्रार्थनाद्वारा हामीलाई सहायता गर्नैपर्छ । तब धेरै प्रार्थनाको प्रत्युत्तरमा हामीलाई प्राप्त भएको आशिष्‌को निम्ति धेरैले हाम्रा पक्षमा धन्यवाद चढ़ाउनेछन्  (२ कोरिन्थी १:११) । यहाँ हामी देख्छौँ कि पावलले आशा गर्नुभएको थियो कि ख्रीष्टियनहरूले उहाँ र उहाँका सहकर्मीहरूले प्राप्त गरेको सहयोगका लागि धन्यवाद दिनेछन् । हामीले बारम्बार १ तिमोथी २ः१ पढेका छौँ, तर के हामी वास्तवमै अरूको लागि प्रार्थना गर्दैछौँ र उनीहरूले प्राप्त गरेका आशीर्वादहरूका लागि धन्यवाद दिँदैछौँ ?

	हामीले पनि यो सिद्धान्तलाई विभिन्न तरिकामा लागू गर्न सक्छौँ । हामी आफ्ना जीवनसंगी, छोराछोरी वा साथीहरूले प्राप्त गरेका आशीर्वादहरूका लागि कृतज्ञता प्रकट गर्न सक्छौँ, तर के हामी टाढाका अरूको लागि पनि त्यही गर्छौँ ? उदाहरणका लागि, यदि कुनै अपरिचित व्यक्तिले गम्भीर रोगबाट मुक्ति पाए वा सत्यको ज्ञान प्राप्त गरे भने, के हामी त्यसका लागि धन्यवाद दिन्छौँ ? हामीलाई हाम्रा शत्रुहरूका लागि पनि प्रार्थना गर्नुपर्छ भन्ने थाहा छ (मत्ती ५:४४), तर के हामी उनीहरूले प्राप्त गरेका परमेश्वरका आशीर्वादहरूका लागि पनि धन्यवाद दिन्छौँ (मत्ती ५:४५) ?

	प्रेरित पावलको दृष्टिकोणले हामीलाई महत्वपूर्ण शिक्षा दिन्छ । के हाम्रो कृतज्ञता केवल आफूले प्राप्त गरेका कुराहरूमा सीमित छ, वा हामी परमेश्वरले सम्पूर्ण मानवजातिलाई दिनुभएको आशीर्वादहरूमा पनि ध्यान दिन्छौँ ? पावलले देखाउनुहुन्छ कि साँचो कृतज्ञता भनेको केवल आफ्नै लागि धन्यवाद दिने होइन, तर अरूले—शारीरिक रूपमा र आत्मिक रूपमा—प्राप्त गरेका आशीर्वादहरूका लागि पनि परमेश्वरलाई धन्यवाद दिनु हो । यसरी हामी “आफ्ना छिमेकीलाई आफैंजस्तै प्रेम गर” (मत्ती २२:३९) भन्ने परमेश्वरको आज्ञा पालन गर्न सक्छौँ। यही नै साँचो कृतज्ञताको सबैभन्दा गहिरो अभिव्यक्ति हो ।

	 

	६.कृतज्ञताले सबै कुरा परिवर्तन गर्छ ।

	Gratitude Changes Everything

	 

	त्यस  दिन तिमीहरूले भन्नेछौ, “परमप्रभुलाई धन्यवाद देओ। उहाँको नाउँको पुकारा गर। उहाँले के गर्नुभएको छ जाति–जातिहरूका बीचमा प्रचार गर। अनि उहाँको नाउँ उच्च पारिएको छ भनी घोषणा गर । (यशैया १:२४ )

	 

	यस पुस्तकभरि, हामीले जीवनमा कृतज्ञताको विकास कसरी हाम्रो आफ्नै जीवन र अरूको जीवनमा सकारात्मक प्रभाव पार्न सक्छ भन्ने विविध पक्षहरूबारे चर्चा गरेका छौं । यस समापन अध्यायमा, ती विचारहरूलाई एकताबद्ध गर्दै, प्रायः उपेक्षित गरिने धन्यवादको गुण ख्रीष्टियन जीवनका लागि किन अत्यावश्यक छ भन्ने विषयमा अझ गहिरो रूपमा चिन्तन गर्नेछौं । यस सत्यका तीन महत्वपूर्ण पक्षहरूलाई ध्यानपूर्वक विचार गरौं ।

	 

	आनन्दको स्रोतः कृतज्ञताले जीवन उज्यालो बनाउँछ

	कृतज्ञता केवल एउटा भावनात्मक प्रतिक्रिया मात्र होइन, बरु जीवन जिउने एक महत्वपूर्ण दृष्टिकोण हो । जति हामी धन्यवाद दिन्छौं, त्यति नै हाम्रो मन आनन्दले भरिन्छ । साँचो सुख केवल कहिलेकाहीं धन्यवाद दिनुमा सीमित हुँदैन; बरु कृतज्ञताको भावलाई दैनिक अभ्यासमा ल्याई जीवनशैलीको रूपमा अपनाउँदा स्थायी आनन्द प्राप्त हुन्छ । जब हामी जीवनका आशीर्वादहरूलाई आत्मसात गर्दै हृदयपूर्वक धन्यवाद दिन्छौं र नियमित रूपमा कृतज्ञतायुक्त प्रार्थनामा सहभागी हुन्छौं, तब हाम्रो मनोदृष्टि रुपान्तरण हुन्छ । यसरी कृतज्ञता मात्र हाम्रो बानी बनँदैन, बरु हाम्रो स्वभावकै अभिन्न अंश बन्छ ।

	निरन्तर कृतज्ञताको भावले हामीलाई अकृतज्ञता, ईर्ष्या र असन्तुष्टिबाट जोगाउँछ । यदि हामी कृतज्ञ रहन सक्तैनौं भने, हामी प्राप्त आशीर्वादहरूलाई सामान्य ठान्छौं र सँधै अझ बढी चाहिरहन्छौं । यस्तो प्रवृत्तिले क्षणिक आनन्द त दिन सक्छ, तर त्यो पनि चाँडै समाप्त हुन्छ अथवा अधिकारबोध (entitlement) र असन्तुष्टिले नष्ट गरिदिन्छ ।

	तर, जब हामी जीवनलाई परमेश्वरको उपहारको रूपमा हेर्न थाल्छौं, तब हाम्रो मन परिवर्तन हुन्छ। हामीसँग के छ वा के छैन भन्ने कुरामा केन्द्रित नहुई, प्राप्त आशीर्वादहरूको मूल्य बुझ्न थाल्छौं। यसले नम्रता ल्याउँछ, र हामी ससाना कुराहरूमा पनि आनन्द पाउन सक्षम हुन्छौं। प्रेरित पावलले भनेझैं, हामी “कृतज्ञताले परिपूर्ण” (कलस्सी २:७) हुन थाल्छौं, जसले गर्दा परमेश्वरको सुरक्षा र कृपाप्रति हाम्रो संवेदनशीलता बढ्छ । जब हामी जीवनलाई यसरी हेर्न थाल्छौं, तब भविष्यप्रति चिन्ता होइन, बरु आशाले भरिन्छ ।

	हाम्रो जीवनमा स्थायी आनन्द ल्याउने कृतज्ञताको गहिरो आत्मिक महत्त्व पनि छ । हरेक परिस्थितिमा धन्यवाद दिनु भनेको परमेश्वरको इच्छा स्वीकार गर्ने उच्चतम अभिव्यक्ति हो, जसले मनको तिक्ततालाई समाप्त गर्छ। उमेर, रोग, दुर्घटना वा अन्य कठिनाइहरूले हामीबाट धेरै कुरा खोस्न सक्छन्, तर कृतज्ञताको दृष्टिले गुमेको होइन, बरु बाँकी रहेको कुरालाई देख्छ। हामी दौडन नसक्न सक्छौं, तर हिँड्न सक्ने क्षमताप्रति धन्यवाद दिन सक्छौं । हामी गीत गाउन नसक्न सक्छौं, तर अझै बोल्न सक्ने सामर्थ्यलाई कृतज्ञतापूर्वक ग्रहण गर्न सक्छौं।

	कृतज्ञता केवल सकारात्मक सोच मात्र होइन, बरु आत्मिक परिप्रेक्ष्यको कुरा हो । जब हामी प्रत्येक कुरा परमेश्वरको वरदानको रूपमा स्वीकार गर्छौं – जसले दिनुहुन्छ र लिनुहुन्छ (अ्ययूब १:२१) – तब तिक्तताबाट जोगिन सक्छौं र परमेश्वरको योजनालाई विश्वासपूर्वक स्वीकार गर्न सक्छौं ।

	योसेफले आफ्ना दाजुभाइहरूलाई भनेझैं, “तिमीहरूले मेरो विरुद्धमा हानि गर्ने विचार गरेका थियौ, तर परमेश्वरले त्यही कामद्वारा भलाइ गर्ने विचार गर्नुभयो, ताकि जसरी आज भइरहेको छ त्यसरी नै धेरै जना मानिसहरू बाँचिरहून्‌” (उत्पत्ति ५०:२०) । जब हामी कृतज्ञताको भावले जीवन जिउँछौं, तब कठिनाइहरूबीच पनि परमेश्वरको उत्तम योजना बुझ्न सक्ने क्षमतावान् बन्दछौं ।

	निरन्तर कृतज्ञताले हामीलाई मात्र आनन्द प्रदान गर्दैन, बरु हाम्रो कमजोरीहरूबाट मुक्त गर्छ र प्रेरित जीवन जिउन अभिप्रेरित गर्छ। यस्तो जीवनशैलीले केवल हाम्रो जीवनलाई मात्र समृद्ध बनाउँदैन, बरु वरपरका अन्य मानिसहरूलाई पनि आशिषित बनाउँछ ।

	 

	सक्रिय कृतज्ञताः कृतज्ञताले अरूलाई खुसी बनाउँछ

	अनुसन्धानकर्ता अमित कुमार र निकोलस एप्लीले व्यक्तिगत कल्याणमा कृतज्ञताको प्रभावबारे अध्ययन गर्ने निर्णय गरे । आफ्नो सिद्धान्त परीक्षण गर्न, उनीहरूले सयौं सहभागीहरूसँग तीन प्रयोग सञ्चालन गरे । प्रत्येक सहभागीलाई आफ्नो जीवनमा कसैप्रति कृतज्ञता व्यक्त गर्दै धन्यवाद पत्र लेख्न लगाइयो । त्यसपछि, अनुसन्धानकर्ताहरूले ती पत्रहरू प्राप्त गर्ने व्यक्तिहरू कत्तिको आश्चर्यचकित र खुसी हुनेछन् भन्ने अनुमान गर्न भने ।

	अध्ययनले देखायो कि जाति, उमेर, वा लिङ्ग जे भए पनि, सहभागीहरूले आफ्ना पत्रहरूले पाठकहरूमा पार्ने सकारात्मक प्रभावलाई सधैं कम आकलन गरे । उनीहरूको अपेक्षाविपरीत, ती पत्रहरूले अत्यन्त सकारात्मक प्रतिक्रिया उत्पन्न गरे । वास्तवमा, प्राप्तकर्ताहरूले बारम्बार आफूहरू गहिरो रूपमा प्रभावित, आश्चर्यचकित र प्रसन्न भएको अनुभव व्यक्त गरे ।

	साइकोलोजिकल साइन्स जर्नलमा प्रकाशित यो अध्ययनले मानव व्यवहारको एउटा रोचक पक्ष प्रकट गर्छ । हामीले कृतज्ञताले आफैं र अरूमा पार्ने विशाल सकारात्मक प्रभावलाई प्रायः कम आकलन गछौ  । 

	वास्तवमा, संसारमा भएका थुप्रै असल कार्यहरू प्रतिकूल परिस्थितिलाई चुनौती दिने प्रेरणाबाट उत्पन्न भएका छन् । तर, कृतज्ञताले उत्पन्न गर्ने प्रेरणाले कहिलेकाहीँ हाम्रो कल्पना भन्दा धेरै टाढासम्म अरूलाई सकारात्मक रूपमा प्रभाव पार्न सक्छ ।

	 

	मैले हालै एउटा प्रेरणादायी उदाहरण देखेँ, जुन क्लेफ्ट पालेट उपचार गर्ने संस्थाको समाचारपत्रमा प्रकाशित थियो । यो कथा इंडोनेसियाका एक गरिब किसान नत्सिरको जीवनसँग सम्बन्धित थियो । उनका दुई छोरा, अल्वी र विनर, जन्मजात ओठ चिरिएका थिए । सीमित आम्दानीका कारण नत्सिरका लागि शल्यक्रियाको खर्च व्यहोर्न असम्भवजस्तै थियो । एकदिन, यात्राका क्रममा भेटिएका अमेरिकी पर्यटकले नत्सिरलाई एउटा संस्थाको बारेमा जानकारी दिए, जसले क्लेफ्ट भएका बालबालिकाको निःशुल्क उपचार गर्थ्यो । यस जानकारीका आधारमा नत्सिरले आफ्ना छोराहरूको निःशुल्क शल्यक्रिया गराउने अवसर पाए । यो अप्रत्याशित सौभाग्यप्रति उनी गहिरो रूपमा कृतज्ञ भए । धन्यवादको भावनाले नत्सिरलाई प्रेरित गर्‍यो कि उनले अन्य बालबालिकाहरूलाई पनि खोजी–खोजी सोही संस्थासम्म पुर्‍याउने जिम्मेवारी लिए । आर्थिक रूपमा मद्दत गर्न नसके पनि, उनले आफ्नो समय, श्रम र प्रतिबद्धता अर्पण गरे ।

	समाचारपत्रका अनुसार, दुई वर्षभन्दा कम अवधिमा नै नत्सिरको कृतज्ञताले उत्प्रेरित प्रतिबद्धताले ७० भन्दा बढी बालबालिकाहरूलाई निःशुल्क शल्यक्रिया गराउन सहयोग गर्‍यो । यसले उनीहरूलाई सामाजिक अन्तरक्रिया, शिक्षा, तथा आधारभूत जीवनशैलीका समस्याबाट मुक्त गरायो ।

	यो कथाले प्रमाणित गर्छ कि गहिरो कृतज्ञताले त्यस्ता स्थानहरूमा असल कार्यहरूलाई उत्प्रेरित गर्न सक्छ, जहाँ पहिले केही पनि थिएन ।

	हामी विश्वासीहरू कृतज्ञ छौँ, किनकि ख्रीष्टमा हाम्रो जीवन परिवर्तन भएको छ । तर, हाम्रो कृतज्ञताले केवल हामीलाई मात्र होइन, अरूको जीवनलाई पनि रूपान्तरण गर्न सक्छ । हामीले जति आफूले पाएको आशिषका लागि धन्यवाद व्यक्त गर्छौं, त्यति नै अरूको जीवनमा सकारात्मक प्रभाव पार्न सक्छौं ।

	पावलले कोरिन्थिको मण्डलीहरूलाई लेख्दा यसै कडी प्रभावको बारेमा भनेका थिएः

	“ किनभने यी सब तिमीहरूकै खातिर भएका हुन्, ताकि जसरी अनुग्रह धेरैभन्दा धेरै मानिसहरूमा फैलिँदैजान्छ, त्यसरी नै परमेश्वरका महिमाको निम्ति धन्यवाद दिने काम पनि बढ्दैजाओस् ।” (२ कोरिन्थी ४:१५)

	 

	कृतज्ञताको उपहारः कृतज्ञताले परमेश्वरलाई प्रसन्न पार्छ

	परमेश्वरले हामीलाई कृतज्ञताको भावना अनुभूत गर्ने सामर्थ्य दिनुभएको छ, हाम्रो धन्यवादचाहिँ उहाँलाई चढाउन सकिने केही चीजहरूमध्ये एक हो, जुन प्रत्यक्ष रूपमा उहाँबाट उत्पन्न भएको होइन । यो सुन्दा अचम्म लाग्न सक्छ, तर गहिराइपूर्वक विचार गर्दा स्पष्ट हुन्छ कि हामी परमेश्वरलाई चढाउने कुनै पनि भौतिक वस्तु अन्ततः उहाँबाट नै प्रदान हो । यहाँसम्म कि आत्मिक कुराहरूका लागि पनि यही सत्य लागू हुन्छ । उदाहरणका लागि, प्रेमलाई नै लिऔँ ,हामी प्रायः सोच्न सक्छौँ कि परमेश्वरप्रति हाम्रो प्रेम हाम्रो आफ्नै प्रयासको परिणाम हो, तर बाइबल स्पष्ट रूपमा भन्छ कि हाम्रो प्रेमको स्रोत परमेश्वर नै हुनुहुन्छ ।

	शास्त्र भन्छ, “हामी प्रेम गर्छौँ, किनभने पहिले उहाँले हामीलाई प्रेम गर्नुभयो” (१ यूहन्ना ४:१९) । साथै, “आशाले हामीलाई निराशा गराउँदैन, किनकि हामीलाई दिइएका पवित्र आत्माद्वारा परमेश्वरको प्रेम हाम्रा हृदयमा खन्याइएको छ” (रोमी ५:५) । तर, कृतज्ञताको सन्दर्भमा भने बाइबलमा यस्ता कुनै पदहरू छैनन्, जसले प्रत्यक्ष रूपमा बताओस् कि परमेश्वर नै हाम्रो कृतज्ञताको स्रोत हुनुहुन्छ । बरु, बाइबलले निरन्तर रूपमा हामीलाई धन्यवाद दिन प्रेरित गर्छ । कृतज्ञताको अभ्यास बलियो बनाउन परमेश्वरको कृपा आवश्यक हुन सक्छ, तर यसको आरम्भ हामी आफैंबाट गर्नुपर्छ ।

	यही कारणले गर्दा कृतज्ञता हाम्रो तर्फबाट आउने एक विशेष उपहार हो, जसलाई परमेश्वरलाई चढाउँदा उहाँ हर्षित हुनुहुन्छ । हाम्रो धन्यवादको अभिव्यक्ति साँचो उपासना बन्छ, जसले परमेश्वरप्रति हाम्रो प्रेम र आदर देखाउँछ । यही कारणले, कृतज्ञता हाम्रो बलिदान बन्न सक्छ – ठीक त्यस्तै रूपमा, जसरी पुरानो नियममा लेखिएको छः

	“ तर म त धन्यवादको स्तुतिसहित तपाईंमा बलिदान चढ़ाउनेछु । मैले जे भाकल गरेको छु, सो म पूरा गर्नेछु । उद्धार परमप्रभुबाटै हुन्छ” (योना २:९) ।

	सायद अन्य कुनै पनि कुराभन्दा बढी, नियमित रूपमा व्यक्त गरिने कृतज्ञताले हामीलाई परमेश्वरसँग घनिष्ठ सम्बन्धमा बाँध्न मद्दत गर्छ । जीवनका पीडा र संघर्षले हामीलाई परमेश्वरतर्फ डोर्‍याउन सक्छन्, तर कृतज्ञताले हामीलाई निरन्तर उहाँको नजिक रहन मद्दत गर्छ। यसले हामीलाई संगति गर्न सक्षम बनाउँछ र हाम्रो विश्वासलाई अझ दृढ बनाउँछ ।

	शायद यही कारणले बाइबलले कृतज्ञताको गुणलाई अत्यन्त महत्व दिएको छ । कृतज्ञताको महत्वबारे अध्ययन गर्दा, हामी यस गुणलाई आफ्नो जीवनमा अझ बढी विकसित गर्न मार्गदर्शन प्राप्त गर्न सक्छौँ । विशेष रूपमा, दुई पुस्तकहरूले कृतज्ञताको महत्त्वमा गहिरो प्रकाश पार्छन् – एउटा पुरानो नियममा र अर्को नयाँ नियममा ।

	पुरानो नियममा, कृतज्ञतालाई विशेष महत्त्व दिने पुस्तक भजनसंग्रह हो । यदि तपाईं आफ्नो जीवनमा परमेश्वरप्रति कृतज्ञताको भावना अझ विकसित गर्न चाहनुहुन्छ भने, भजनसंग्रहलाई कृतज्ञताको दृष्टिले अध्ययन गर्नु महत्वपूर्ण हुन्छ । यही पुस्तकमा बारम्बार दोहोरिने एउटा अद्वितीय अभिव्यक्ति पाइन्छः

	“परमप्रभुमा धन्यवाद चढ़ाओ, किनभने उहाँ भला हुनुहुन्छ, उहाँको करुणा सदासर्वदा रहिरहन्छ” (भजनसंग्रह १०७:१, आदि) ।

	यो अभिव्यक्ति बाइबलभरि विभिन्न प्रसङ्गहरूमा दोहोरिएको पाइन्छ । भजनसंग्रहको यी पदहरूलाई ध्यानपूर्वक अध्ययन गर्दा, कृतज्ञतापूर्ण जीवनको वास्तविक अर्थ हामी स्पष्ट रूपमा बुझ्न सक्छौँ ।

	नयाँ नियममा, प्रेरित पावलको पत्रहरूमध्ये कलस्सीका मण्डलीलाई लेखिएको पत्र कृतज्ञताको विषयमा सबैभन्दा बढी जोड दिने पुस्तक हो । यस पत्रमा प्रेरित पावलले पटक–पटक कृतज्ञताको महत्त्वलाई उल्लेख गर्नुभएको छ । कृतज्ञताको सन्देशसँग यो पुस्तक यति गहिरो रूपमा सम्बन्धित छ कि यसको अन्त्य गर्ने सबैभन्दा सुन्दर तरिका भनेको यस पदलाई पुनः उद्धृत गर्नु हो :

	“ कुरा वा काममा जे–जे गर्छौ, सबै कुरा उहाँद्वारा नै परमेश्वर पितालाई धन्यवाद चढ़ाउँदै प्रभु येशूको नाउँमा गर ।” (कलस्सी ३:१७)

	हाम्रो जीवनमा निरन्तर धन्यवादभावले हामीलाई परमेश्वरको नजिक रहन मात्र मद्दत गर्दैन, यसले हाम्रो हृदयलाई नयाँ उत्साह, आनन्द र आशीर्वादले भरिदिन्छ। त्यसैले, हामी आफ्नो जीवनमा कृतज्ञताको अभ्यासलाई निरन्तरता दिऊँ, जसले गर्दा हाम्रो आत्मिक जीवन बलियो, स्थिर र परमेश्वरका लागि प्रिय बनोस् ।

